text: Kuten kaikki kyriinit ja arciumilaiset yleensäkin, hän on myös piirityslaitteiden ja linnoitustekniikan korkean luokan asiantuntija: kirjassa Tulikupolit hän laukaisee pien ja maaöljyn seoksesta tehdyllä palavalla ammuksella ladatun katapultin niin tarkasti että palava ammus putoaa suoraan muurin ulkopuolella riehuneen ja sillan laskemista muurin ylitulon uhalla vaatineen rähinöitsijän niskaan - mikä saa tämän kumppanit hajaantumaan kauhun vallassa.


title: Luettelo kirjasarjojen Eleniumin taru ja Tamulin taru henkilöhahmoista

text: Dolmant on aatelisperheen poika, joka astuu varhain Pandionin ritariston palvelukseen noviisina. Hän osoittautuu hyväksi soturiksi, mutta ennen ritariksi lyömistä hänet kutsutaankin kirkon palvelukseen: hänestä tulee ensin piispa ja sittemmin Demosin kaupungin patriarkka.


text: Dolmant on askeettinen ja vaatimaton mies, joka ei etsi omaa etuaan. Kaikki sanovat että hän on tosiasiassa kirkon päämies, koska yli yhdeksänkymmenvuotias arkkiprelaatti Cluvonius viettää miltei kaikki aikansa nukkumalla. Kun Cluvonius lopulta saadaan neuvoston kokoukseen, tulos on katastrofi: päämies torkkuu istuimellaan koko ajan ja lopulta herättyään tärkeätä aihetta käsitelleeseen keskusteluun kun patriarkka Makova korotti äänensä miltei huudoksi kimmastuttuaan, Cluvonius kiukuttelee kuin pikkulapsi heittäen mitransa lattialle ja ajaen neuvoston ulos salista, koska haluaa päästä takaisin huoneeseensa. Yritys jääkin viimeiseksi: koska arkkiprelaatti on täysin seniili eikä häntä voi erottaa tai syrjäyttää,neuvosto on nyt pelkkä keskustelukerho, kunnes arkkiprelaatti kuolee ja uusi valitaan. Dolmant on erityisen murheissaan asiasta: hän korostaa että voiman päivinään Cluvonus oli tuottanut kunniaa virka-asemalleen.


text: Dolmant tukee tiukasti Sparhawkia ja tämän työtä kuningattaren parantamiseksi. Kun tehtävä on täytetty ja arkkiprelaatin hautajaiset takanapäin, onkin edessä uusi pulma: suuri määrä Martelin johtamia rendoreita aikoo vallata pyhän kaupungin.


text: Anniasin kätyri patriarkka Makova yrittää epätoivon vimmalla selittää että kyseessä on tavallista suurempi ryhmä pyhiinvaeltajia, mutta Kurik todistaa vastaansanomattomasti että kyseessä on hyökkäys.


text: Ankaran uskonkiihkoinen patriarkka Orzel vaatii julistamaan uskonkriisin, jota Makova vastustaa mutta Orzel vaientaa hänet: kirkon lain mukaan uskonkriisin julistamisesta ei saa keskustella sen jälkeen kun sitä on ehdotettu vaan äänestää suoraan. Makovan periharmiksi äänestys on salainen ja päätös tehdään yksinkertaisella eikä määräenemmistöllä. Äänestys päättyy Orzelin voittoon ja uskonkriisi julistetaan alkaneeksi.


text: Nyt valitaan niin ikään selvällä enemmistöllä Dolmant neuvoston puheenjohtajaksi Makovan tilalle, koska ovela patriarkka Emban paljastaa että tämä on entinen Pandioni ja siis ainoa sopiva kriisitilanteen johtajaksi. Dolmant ovelana miehenä muistaa myös vähän tunnetun lainkohdan: kun arkkiprelaatti on kuollut ja uskonkriisi voimassa, hän itse on tämän sijainen - seikka mikä Makovalta jäi autuaasti unohduksiin! Makova ei voi kuin kiroilla itsekseen, koska viimeisen sanan laintulkinnoissa sanova neuvoston lainoppinut jäsen asettuu Dolmantin kannalle.


text: Kun hyökkäys on ohi, alkaa arkkiprelaatin vaali uudelleen. Sen aluksi kaikki hallitsijat pitävät puheen, ja viimeisenä puhunut kuningatar Ehlana nimittää omassa puheessaan Dolmantin arkkiprelaatiksi - tosin nimeä mainitsematta.


text: Emsatin patriarkka Bergsten korottaa ensimmäisenä äänensä Dolmantin puolesta ja Orzel vahvistaa - ja seuraavaksi kahta lukuun ottamatta koko neuvosto äänestää Dolmantin puolesta. Hän itse pyytää itkien, että häntä ei valittaisi ja Makova marssii kiroillen ulos, mutta ei auta: Dolmantista tulee uusi arkkiprelaatti, ja hän aloittaakin hyvin siivoamalla korruption neuvostosta. Monen luostarin väkimäärä kasvaa entisillä piispoilla - ensimmäisten joukossa tietenkin Makovalla - ja uhkaava zemokkihyökkäyskin torjutaan.


text: Ehlana on Elenian kuningatar. Hän on kuningas Aldreasin ja erään deiralaisen prinsessan jälkeläinen. Hänen äitinsä kuoli hänen syntyessään, ja hänet kasvattivat lastenhoitajat.


text: Kahdeksanvuotiaana hänet määrättiin kuninkaan puolustajaritari Sparhawkin kasvatettavaksi. Ankara Pandioni teki työnsä perusteellisesti ja pelokkaasta tyttölapsesta tuli kaikki hovimetkut tunteva tiukka nuori nainen.


text: Kun Sparhawk lähetettiin maanpakoon osana arkkipiispa Anniasin ja prinsessa Arissan juonitteluja, Ehlana antoi hänelle omalla sinetillään vahvistetun kuninkaallisen käskykirjeen joka astuisi voimaan heti kun hän nousisi valtaistuimelle. Tämän kirjeen turvin ritari palasikin maanpaosta kun häntä tarvittiin.


text: Annias myrkytti Ehlanan salaisella myrkyllä kun kuningatar uhkasi lähettää niskuroivan piispan luostariin miettimään käytöstään.


text: Annias ja hänen liittolaisensa onnistuivat estämään lääkärien toimet, mutta Pandionien suurmestari Vanion, yksitoista muuta ritaria ja taikavoimien opettaja Sephrenia sulkivat täyteen valtaistuinasuunsa puetun kuningattaren maagisen kristallikuution sisään. Siellä hän eläisi enintään vuoden näiden kolmentoista elinvoimalla. Tämäa antaisi aikaa etsiä parannusta - ja särkymätön taikakuori varjeli myös lisämurhayrityksiltä.


text: Kuusi ritaria ehti kuolla, mutta he palasivat tarpeen vaatiessa puolustamaan parannuksen etsijäryhmää ja lopulta kun taika purettiin he ilmestyivät viimeisen kerran tekemään sitä.


text:
Ehlana oli jo aikoja päättänyt että hän haluaa Sparhawkin puolisokseen ja erään väärinkäsityksen - hämillään ollut ritari aikoi palauttaa kuningattarelle tämän perintösormuksen ja antoikin epähuomiossa omansa - kuningatar tulkitsi kosinnaksi ja julisti sen julkisesti. Eikä mikään auttanut: Sparhawkista tuli prinssipuoliso ja myöhemmin myös herttua.
Eleniumin tarun lopussa kuninkaalliselle parille syntyy tytär Danae, joka kuitenkin isälleen paljastuu vaihdokkaaksi eli lapsijumalatar Aphraeliksi: Ehlana ei voi myrkyn takia saada omaa lasta.
Asia salataan häneltä loppuun asti.


text: Kun Tamulin keisarikunnassa kuohuu ja Sparhawk tarvitaan apuun. Kuningatar päättää lähteä valtiovierailulle naamioidakseen todellisen syyn.


text:
Perillä hän opettaa tahdottomana keulakuvana pidetylle keisari Sarabianille kuinka hallitaan.
Keisari ryhdistäytyykin ja opettelee mm. käyttämään pistomiekkaa.


text: Kaikki ei tosin suju aivan suunnitellusti, mm. kuningatar ja eräs hänen palvelijoistaan joutuvat vihollisen kaappamiksi, mutta heidät vapautetaan samalla kun kaiken kuohunnan alku ja syy, mahtijalokivi Bhelliom, murtautuu kahleistaan ja jatkaa matkaansa maailmankaikkeudessa.


text: Eleenit kuuluvat David Eddingsin fantasiamaailman eniten oikean maailman ihmisiä vastaavaan kansa ja puhuvat tarinamaailman yleiskieltä eleeniä. Eleenejä pidetään älykkäimpänä kansana, jotka omistautuvat loogiseen ajatteluun ja ongelman ratkontaan.


text:
Eleenit asuvat Eosian mantereella, joka on jaettu seitsemään eleenivaltioon: Arciumiin, Cammoriaan, Deiraan, Eleniaan, Lamorkandiin, Pelosiaan ja Thalesiaan. Lisäksi Eosiaan on otettu mukaan Rendor ja Daresian mantereen rajalla oleva Zemoch.
Heillä on yksi jumala, jonka maallinen näkymä on eleenikirkko. Eleenikirkko on selvästi kristillinen, koska ainakin kertaalleen mainitaan sen yhteydessä käytettävän ehtoolliskalkkia. Samoin huomattava osa riituksesta ja arvonimistä on kristillistä alkuperää: eleenikirkolla on esimerkiksi pyhimyksiä.


text: Eleenikirkon johdossa toimii arkkiprelaatti, joka vastaa tosimaailman paavia, ja kirkonneuvoston patriarkat, joita on nimetty omat kaikille suurimmille eleenikaupungeille. Arkkiprelaattia puhutellaan arvonimellä "Sarathi", joka on alun perin aivan ensimmäisen arkkiprelaatin erisnimi. Ainakin kertaalleen vilahtaa myös perinteinen korkean kirkonmiehen puhuttelu ""Teidän Pyhyytenne"".


text: Eleenit ovat karsaita kaikelle taikuudelle, koska heidän oma uskontonsa ei tue sitä. Kuitenkin eleenikirkon ritareille eli sotilaallisille veljeskunnille on annettu joustolupa perehtyä styrikki-taikavoimiin. Kutakin ritarikuntaa ohjaa tässä suhteessa styrikkiopettaja, joita ritarit ovat oppineet kunnioittamaan syvästi. Taikuus toimii niin, että kukin veljeskunta kääntyy styrikinkielisin pyynnöin tietyn Nuoremman Styrikkijumalan puoleen ja tämä vastaa näihin pyyntöihin: Pandioneja auttaa Aphrael, Kyriiniläisiä Romalic, Alcioneja Setras ja Genidiaaneja Hanka.


text: Kirkon ritarit on jaettu neljään eri veljeskuntaan: Eleniasta Pandionin veljeskuntaan, Deirasta Alcionen veljeskuntaan, Arciumista Kyriiniläisten veljeskuntaan ja Thalesiasta Genidiaani-veljeskuntaan. Kullakin veljeskunnalla on omanlainen suuntautuma varustuksissaan.


text: Emäpeikko on naaraspuolinen peikko. Peikkojen aviosääty on mutkaton: kun uros alkaa katsella mieltyneesti naarasta se tarjoaa tälle jotain syötävää. Jos ruoka kelpaa avioliitto on sillä valmis, jos ei niin sitten tapellaan kuolemaan asti.


text: Emäpeikkoa ei juuri erota uroksesta eli karjusta ellei sillä ole pentuja mukanaan - ja taistelussa se on yhtä vaarallinen: emäpeikko repii vastustajan pään irti yhtä liukkaasti kuin karjukin.


text: Tamulin tarussa Aphrael paikottaa lisääntymisen jumalan Zokan lupaamaan ettei emäpeikoille synny enempää kuin kaksi jälkeläistä kullekin ja että peikoista tulisi kuolevaisia. Näin siksi että peikot olivat yhtä kaikki tuhoon tuomittuja, ja näin niiden lähdöstä tulisi rauhaisan hiljainen, kun vaihtoehtona olisi hirvittävä taistelu jossa puolet ihmisistä syötäisiin.


text: Genidiaani-veljeskunta on hengellinen ritaristo, joka majailee eleenivaltakunnista pohjoisimmassa, Thalesiassa. Heidän pääluostarinsa on Husdalin kaupungissa. Heidän suurmestarinsa on Komier ja auttajajumalansa Hanka.


text: Genidaanit käyttävät haarniskan sijaan verkkopanssaripaitaa ja ihmissyöjähirviön kallosta tehtyä sarvin koristettua kypärää. Heidän päällyspukunsa ja viittansa ovat vihreitä.


text: Kuten thalesialaiset yleensäkin genidiaanit kasvattavat tukkansa pitkäksi ja kantavat sitä palmikoilla. Heillä on myös täysparta.


text: Genidiaanit sanovat että haarniska olisi liian vaarallinen Thalesiassa, jossa jokia riittää vaikka muille jakaa: jos joutuu veden varaan jokea ylittäessään, rengaspaidan kuorii hetkessä yltään mutta haarniskaa ei. Aseenaan he suosivat kaksiteräistä tapparaa.


text: Koska Thalesian talvet ovat ankaria ja runsaslumisia, genidiaanit käyttävät talvisajan yleensä opiskeluun. He ovatkin kaikista sotilaallisista veljeskunnista syvällisimmin perehtyneitä uskonopin ja kirkonlain kiemuroihin.


text: Muutamat genidiaanit uskaltautuvat käyttämään jopa peikkotaikuutta, koska sen avulla voi kumota jopa styrikkimagian. Se on kuitenkin hyvin vaarallista, koska se edellyttää Peikkojumalien puoleen kääntymistä.


text: Tarinan kantajoukosta genidiaaneja edustaa Ulath.


text: Harparin on rikas paroni ja Elenian kuninkaallisen neuvoston jäsen. Hän on luonteeltaan pahamaineisen ilkeä pikkupoikien hyväksikäyttäjä ja yleensäkin luonnottomuuksiin rakastunut irstailija. Kaikki Pandionin ritarit ja erityisesti suurmestari Vanion inhoavat sydämestään moista luonnottomuuksien harrastajaa.


text: Arkkipiispa Annias antaa Harparinille yleisen anteeksiannon kaikista pahanteoista ja irstaasta paronista tuleekin hänen uskotuin kätyrinsä.


text: Sparhawk saa Harparinin monet kerrat kiinni juonitteluista, mutta kuitenkin hän antaa tämän jatkaa niitä, koska kuningattaren terveyden palautus on tärkeintä.


text: Ja niin käykin, että kun parannuksen keino on käsissä, Pandionit marssivat suurmestari Vanionin johdolla palatsiin ja vangitsevat Anniasin kätyrit. Harparin parkuu että heidän on poistuttava "kuningas Lycheaksen käskystä" - mutta äkkipikainen suurmestari ei kuuntele moista: hän antaa vihaisen käskyn ja genidiaaniritari Ulathin iso sotakirves katkaisee Harparinin kaulan.


text: Ritarit sanovat asian johdosta, että monta sukupolvea pikkupoikia tulee kiittämään Ulathia iltarukouksissaan hänen teostaan.


text: Ihmissyöjähirviö on vaarallinen petoeläin. Yhtään ihmissyöjähirviötä ei esiinny sellaisenaan tarinoissa, sitä vain kuvaillaan laajasti.


text: Hirviö on noin kuuden kyynärän eli hiukan alle neljän metrin pituinen, sillä on raateluhampaat ja päässä kiemuraiset sarvet. Ruumista peittää turkki ja sormien tilalla on raatelukynnet. Turkispeitteen johdosta hirviöiden on pysyttävä kylmässä ilmanalassa, koska niiden ruumis on suunniteltu pitämään lämmön sisällään, helteessä ne kuolevat. Laji elääkin Thalesian vuoristoissa.


text: Ihmissyöjähirviö on tarkkaan ottaen kaikensyöjä ja sen erityistä herkkua ovat sokeria sisältävät puut, kuten vaahterat. Syö se muutakin: Ulath sanoo että Thalesiassa ei taisteluiden jälkeen juuri tarvitse haudata kaatuneita vihollisia: ihmissyöjähirviöt ja osin peikot siivoavat maaston sen verran tehokkaasti. Tästä seuraa yleensä myös keskinäisiä taisteluita, koska molemmat lajit inhoavat toisiaan sydämen pohjasta.


text: Genidiaani-ritaristo metsästää ihmissyöjähirviöitä, koska he käyttävät taistelukypärissään näiden kalloluusta ja sarvista tehtyä päällystä: tällä tavoin vahvennettu kypärä on käytännössä särkymätön. Se nähtiin mm. silloin, kun eräs rendori iski Ulathia takaapäin kirveellä päähän voimiensa takaa: Ulath kyllä tyrmääntyi ja hänen korvistaan alkoi vuotaa verta, mutta muuten hän selvisi tuosta surmaniskuksi tarkoitetusta joidenkin päivien vuodelevolla ja Sephrenian tehohoidolla.


text: Hirviöiden sarvista tehdään myös sotatorvia, jollainen Ulathin hallussa oleva toitottaakin kuolemanlaulua sittemmin monille vihollisille.


text: Ulath kertoo kaskua naarashirviöstä, joka rakastui erääseen genidiaaniin piirittäen tätä viikkokaudet. Hirviötär lauloi repivää laulua joka särki korvia, mutta ei auttanut vaan onneton ritari kätkeytyi luostariin johon sitten jäikin pysyvästi - ja onneton hirviötär kuolikin suruun.


text: Hanka on yksi kaikkiaan tuhannesta nuoremmasta styrikkijumalasta. Hän on syrjäänvetäytyvä, äkkipikainen luonne. Vakituisesti hänen puoleensa kääntyy loitsupulmissaan Genidiaani-veljeskunta.


text: "Tamulin taru"n loppuosassa Hanka auttaa typistelemään aikaa ja välimatkoja hyökättäessä Cyrgan salaiseen kaupunkiin.


text: Hohtavaiset ovat salaperäinen kansakunta, joka alun perin oli pieni paimentolaisheimo Delphaet, jotka jumalansa Edaemuksen johdolla vaelsivat Daresian aroilla. Luonnonmullistus vangitsi kuitenkin heidät pysyvästi pieneen laaksoon järven äärelle, ja siihen he rakensivat kaupunkinsa. He pitivät jonkin verran yhteyttä styrikkien kanssa, mutta läheistä suhdetta ei koskaan syntynyt.


text: Edaemus lisäsi aluksi leikin hengessä järven veteen ominaisuuksia, jotka saivat sen vettä käyttävät delphaet hohtamaan valoa.


text: Mutta kun delphaein ja styrikkien välit erään sodan jälkeen kiristyivät, Delphaeus joutuikin uhatuksi. Nyt Edaemus lisäsi veteen kirouksen, joka teki hänen väestään vaarallisen: heitä se ei vahingoita, mutta jokainen joka koskee heihin, mätänee elävältä kuoliaaksi alle minuutissa.


text: Tällainen kyky tekee delphaeista äärimmäisen kammottuja, ja heitä ryhdytään kutsumaan nimellä Hohtavaiset.


text: Ajan myötä delphaet oppivat hallitsemaan tätä kykyä. He pystyivät myös kätkemään kaupunkinsa etsijöiltä, jotka saivat vaikka lopun maailmanajan harhailla etsimässä Delphaeusta täysin tuloksetta.


text: Kun Anakha nosti Aphraelin avulla mereen heitetyn Bhelliomin uudelleen päivänvaloon, delphaet lähestyivät häntä avun tarpeessaan: he haluavat että heidän kaupunkinsa suljettaisiin pysyvästi maailman ulkopuolelle.


text:
Monen mutkan jälkeen päästään sopimukseen: korkeimmalle Edaemuksen taikuudessa edennyt Delphaeiden kuningatar Xanetia seuraa retkuetta ja auttaa loppuun asti selvittämään ongelmat. Lisäksi delphaet auttavat tyhjentämään pahana ongelmana olleet Astelin viidakoiden rauniokaupungit niissä piileksineistä kapinallisarmeijoista. Joukko kapinallisten johtajia valahtaa pelkäksi mätäneväksi läjäksi yrittäessään vastustaa harhanäyksi kuvittelemiaan Hohtavaisia ja silloin heidän miehensä pakenevat suin päin jokainen eri suuntaan.
Kaksi merkittävintä kapinan johtajaa, styrikkivelho Cyzada ja Zalastan poika Scarpa yrittävät viimeiseen asti taistella vastaan, mutta molemmat kuolevat Hohtavaisen kosketuksesta.


text: Eristämissopimus unohdetaan koska tilanne muuttuukin olennaisesti: kaiken tultua tehtyä Xanetia viime toimenaan vihkii avioliittoon Sephrenian ja Vanionin, ja sitten delphaet astuivat järvensä hohtavalle pinnalle, muuttuvat pelkäksi valoksi ja Edaemuksen johdolla lentävät taivaan korkeuksiin uuteen elämäänsä.


text:
Järven hohto himmenee delphaeitten lähdettyä ja sen vesi menettää erityiset ominaisuutensa pysyvästi. Kaupunki jää tyhjilleen.
Kalten on Pandionin ritari. Hän on päähenkilö Sparhawkin lapsuudenystävä ja heidät lyötiin yhtaikaa ritareiksi. Aatelisarvoltaan hän on paroni.


text: Sparhawkin vino nenä on muisto Kaltenin kanssa lapsuusvuosina käydystä nyrkkitappelusta, mutta kumpikaan ei enää välitä asiasta - sillä itse asiassa vitsaillaan.


text: Toisin kuin ystävänsä, Kalten ei ymmärrä taikuudesta mitään, mutta soturina hän on loistava ja luonteeltaan vilpittömin olemassa oleva.


text: Hän sanookin aina ettei hänelle ajattelusta palkkaa makseta, ja kun esimerkiksi kerran piti saada hysterian valtaan joutunut Sephrenia rauhoittumaan, asialle lähetettiin Kalten, joka aivan yksinkertaisesti piteli kiinni ja sanoi että jos tarve on niin Sephrenia saa hakata häntä vapaasti mutta ei olisi hyvä muuttaa häntä sammakoksi. Opettaja raivosi ja itki, mutta Kalten oli vilpittömän järkkymätön ja lopulta tilanne ratkesi siihen kun hän ei antanut periksi ja Sephrenia totesi että ei mokomasta pääse eroon kuin taipumalla tämän tahtoon - ja sovinto syntyi.


text: Kalten on iso mies ja syö enemmän kuin muut yhteensä - Tamulin tarussa tosin hän saa viidettätoistaan käyneestä ja kasvamaan innostuneesta Talenista tasapuolisen kilpailijan tässä suhteessa. Myös olutta ja viiniä menee suuria määriä - joskin juopottelusta ei voi puhua.


text: Kalten on myös koko joukon kovimpia naistenmetsästäjiä - kunnes lopulta rakastuu kuningattaren palvelusneito Aleaniin josta tuleekin lopussa hänen puolisonsa.


text:
Kirkonsotilaat ovat palkkasotilaita, jotka toimivat korkeiden kirkonmiesten, etupäässä eri asteen piispojen, henkivartiostoina.
Kirkonsotilaat käyttävät etupäässä punaista asetakkia, jossa on vasemmalla puolella rinnassa sen piispan vaakuna jota he palvelevat. Upseereilla on lisäksi koristeelliset olkaimet. Jotkut käyttävät asetakin päällä kevyttä rintapanssaria.


text: Kirkonsotilaat ovat puhtaasti palkkasotureita ja tottelevat niin kauan kuin heille maksetaan oikein. Arkkipiispa Anniasin sotilaat muodostuvat pahaksi ongelmaksi Sparhawkille ja hänen ystävilleen, kunnes lopulta Chyrelloksen taistelussa kirkonvanhinten neuvosto määrää sotilaansa Kirkon ritarien alaisiksi. Tästä seuraa monenkin upseerin irtisanoutuminen mutta heidät kirjataan saman tien tavallisina sotilaina takaisin rulliin - ja niskuroijat saavat keskustella asiasta genidiaaniritari Ulathin ison sotakirveen tai kyriiniläisritari Bevierin Lochaber-tapparan kanssa... mielet muuttuvatkin oitis. Kirkonsotilaista tuleekin taistelun mittaan oikeita sotilaita.


text: Aivan oma lukunsa on jyrkkää puoluettomuutta noudattanut arkkiprelaatin henkikaarti, joka muista poiketen käyttää sinistä asetakkia ja punaisella tupsulla koristettua kypärää. Heidän everstinsä Delada muodostuu avaintodistajaksi Anniasin juonittelujen paljastamisessa: hän on kuuluisa puolueettomuudestaan ja rehellisyydestään, ja kun Anniasin pääkätyri neuvostossa, Coomben patriarkka Makova yrittää heittää epäilyn todistuksen ylle, Delada melkein katkaisee juonittelevan ylipiispan kaulan.


text: Krager on eleeni. Martel palkkaa hänet apurikseen hiiviskelemään salaisissa tehtävissä todettuaan toisen palkkalaisensa Adusin siinä suhteessa toivottomaksi. Krager selvisikin hyvin.


text: Krager on arka, likinäköinen, täysin alkoholisoitunut mies - jonka terävä järki kylläkin toimii täydellisesti oli hän juovuksissa tai ei. Hän esimerkiksi osaa näytellä juopuneempaa kuin on ja on hankkinut auttavan kielitaidon monellakin eri kielellä, joten hän saa kuulla paljon tärkeitä asioita kun häntä halveksivat eivät välitä juopuneesta. Hän myös tapaa tovereistaan poiketen kohdella harvinaisia vankejaan äärimmäisen asiallisesti. Tosin siinäkin on taka-ajatuksena oma etu. Taikuudesta hän ei sen sijaan ymmärrä höykäsen pölähtävää. Kragerin vakituinen heila on ilotalon emäntä Shanda, jonka helmoissa mies piileksiikin Cimmurassa oleskellessaan.


text: Eräässä vaiheessa Martel käyttää Krageria syöttinä: kun Sparhawk lähtee jahtaamaan tätä - lähimmän kulman takaa ryntääkin esiin Adus ja suuri joukko paikallisia kovanaamoja, jotka tosin katoavat nopeasti: he eivät oikein pidä siitä että heidän verensä roiskuu ympäriinsä Pandionien miekoista tai kyriiniläisen julmasta Lochaber-kirveestä.


text: Kiinni jäätyään Krager laulaa tietonsa heti julki jos häneen vilkaiseekin julmasti - mutta asettaa aina ehdoksi henkensä säilymisen. Kidutuksella uhkailuun hän vastaa nokkelasti, että hän kuolee jo ensi venytykseen - niin heikko hänen terveytensä on.


text: Näin hän sinnitteleekin aivan loppuun asti - kunnes liika Arciumin punaviini tuottaa turmion: hänen maksansa hajoaa ja mies kuolee karmivalla tavalla.


text: Kurik oli alun perin maanviljelijä ja perheellinen mies, jolla on neljä poikaa. Myöhemmin hänestä tulee sotilas. Hän rakastaa kovasti vaimoaan Asladea - mutta on kuitenkin kovin altis naiskauneudelle, joten hän tekee nuoren Elys-nimisen tytön kanssa aviottoman pojan, Talenin. Talen lähetetään hyvään jos kohta ankaraan kouluun josta hän karkaa ja pääsee Cimmuran alamaailman valtiaan Platimen oppiin.


text: Kurik on käsiaseiden mestari ja suistaa harjoituskentällä useimmat kokelaat jos monet ritaritkin satulasta. Hän kuitenkin kieltäytyy jyrkästi ritarin arvosta luokkaennakkoluulojensa johdosta. Ne eivät estä häntä kuitenkaan palvelemasta Sparhawkia aseenkantajana ja siis palvelijana - kuten hänen isänsä ja tämän esi-isät edellisiä saman suvun miehiä. Kurikin mieliase on ketjukuulanuija jota hän käyttääkin mestarin lailla.


text: Kurik on tiukka ja komentelevainen luonne kuten uskotut palvelijat yleensäkin mutta isäntä kestää sen koska tietää että tarkoitus on parhain mahdollinen.


text: Kurikilla on omalaatuinen huumorintaju, ja häneltä Sparhawk saa kuulla että sijaishallitsijana toimii Lycheas, - mihin isäntä tuhahtaa Kurikin juoruilevan pahemmin kuin vanhat eukot, ja vanha palvelija myöntää häkeltymättä sen paheen ominaisuudekseen.


text: Kurik seuraa retkikuntaa matkoille eri puolille ja mm. on mukana kun safiiriruusu Bhelliomin haltuunsa saanut peikkokääpiö Ghwerig voitetaan.


text: Kurik kaatuu kaksintaistelussa Anniaksen raakamaista Adus-apuria vastaan, ja Talen surmaa Aduksen tikarinsa ja Adukselta pudonneen miekan avulla.


text: Lapsijumalatar Aphrael muuttaa Kurikin ruumiin muuttumattomaksi, kunnes hänet saadaan kotitilalleen Demokseen, jossa hänet siunaa kotikylän oma pappi perheen läsnä ollessa omaan puutarhaan kaivettuun hautaan.


text: Kurikin vanhin poika Khalad perii isänsä paikan ja perinteen mukaan jopa suurmestari saattaa todeta:


text: - mikä sanoo paljon siitä, miten hyvä sotilas Khalad on, varsinkin kun muut toteavat että samoja tunteita Kurik oli suurmestarissa herättänyt.


text: Makova on Coomben patriarkka ja sangen vallanhimoinen mies. Hän on onnistunut arkkiprelaatin vanhuudenheikkoutta hyväksi käyttäen tunkemaan itsensä kirkonvanhinten neuvoston puhemieheksi ja siis hallitsee neuvostoa lahjusten avulla. Yhdeksän patriarkkaa tosin nylkee häntä rahallisesti ja äänestää hänen harmikseen joskus vastaankin.


text: Makova on Anniasin liittolainen ja pyrkii tukemaan tätä kaikin keinoin: kerrankin kun retkikunnan piti lähteä etsimään parannusta kuningattaren sairauteen, Makova telkeää heidät ritaritaloon kirkonsotilaidensa avulla, ja ilmoittaa että siellä pysyvät lähimmät vuodet kunnes aikanaan palaavat kotiinsa. Hanke epäonnistuu, koska nuolella sytytetyn tulipalon avulla vahtien huomio kiinnitetään muualle niin että Talen pääsee viemään viestin oikeaan paikkaan, ja muutaman tunnin päästä patriarkka Dolmant ilmestyy paikalle mukanaan tuhatpäinen vahvuus omia kirkonsotilaitaan, ja ritaritalon vahdit marssitetaan arestiin. Sattumoisin Makovan vartiota komensi kapteeni Gorta, joka menetti sittemmin päänsä Bevierin Lochaber-kirveestä.


text: Makova ei voi kuin yrittää, mutta niin käy että hänet työnnetään sivuun - missä työssä aktiivisin on ankaran uskonkiihkoinen patriarkka Orzel.


text: Kun Dolmantista tulee uusi arkkiprelaatti, hän passitaa Makovan miettimään asioita ankarimman lajin luostarissa, ja varsin varmasti loppuiäkseen.


text: Makovan kannattajat ja erityisesti häntä rahallisesti nylkeneet ääntensä myyjät saavat itkun aiheen Azashin ja Othan kuoltua: zemokkikulta jolla heidän saamansa lahjukset oli maksettu, onkin taikalumetta ja haihtuu ilmaan heti lumouksen asettajien kuoltua.


text: Martel on Pandionin ritarikunnasta erotettu luopiosoturi. Martel oli rikkaan suvun poika, joka liittyi jo nuorena Pandioneihin. Hän on eräs parhaista ja oppii styrikkitaiat nopeammin kuin moni muu - ja siinä piilee hänen turmionsa: häneen iskostuu polttava halu oppia kaikki, myös kielletyt taiat ja muuan zemokkiluopio opettaakin häntä.


text: Martelin temput huomataan kun hän loitsi esiin damorkki-demonin, jollaisia eivät edes harjaantuneimmat styrikkimaagikot saa kutsua. Tästä seuraa että hänet erotettaan ritaristosta. Hän yrittää kostaa manaamalla damorkin hyökkäämään veljeskunnan pääluostariin, mutta styrikkiopettaja Sephrenia kutsuu omia jumaliaan jotka riistävät mahtivoimat Martelilta ja karkottavat demonin.


text: Martelista tuleekin nyt vaarallinen vihollinen, joka kulkee ympäri Eosian mannerta ja Rendoria lietsomassa levottomuuksia jotka vetäisivät armeijat puoleensa juuri kun niitä tarvittaisiin suojelemaan kirkonvanhimpia: tarkoituksena on pakottaa valitsemaan uudeksi arkkiprelaatiksi tosiasiassa Azashin palvelijaksi sortunut arkkipiispa Annias.


text: Martel johtaa pyhään kaupunkiin Chyrellokseen hyökänneitä armeijoita, mutta viime hetkessä Thalesian kuningas Wargun ehtii apuun ylivoimaisten sotajoukkojensa kanssa.


text: Martel, Annias, Arissa, Lycheas ja Adus pakenevat Zemochiin, mutta turhaan: sieltä heidät tavoitetaan ja surmataan yksi kerrallaan.


text: Martel kaatuu kaksintaistelussa Sparhawkia vastaan.


text: Naween on tumma ja varsin kaunis nainen, joka on ajatunut ilotytöksi cimmuralaiseen ilotaloon. Hän tekee sivutöitä kaupungin alamaailman valtias Platimelle ja täten Sparhawk tulee kerran pyytäneeksi tytön apua kun halusi kuunnella parin juonittelijan salaisia keskusteluja ilotalon kätköissä. Hän kieltäytyy tytön palveluksista - mistä tämä pettyy katkerasti, mutta yrittää yhä: kun Sparhawk selittää olevansa naimisissa, Naween vastaakin:


text:
Mikään ei auta vaan ritari kieltäytyy ja kertoo Platimelle tytön siirtyneen kadulle ja rosvo kauhistuu:
Eräässä vaiheessa Sparhawk ehdottaa piloillaan että vakavamielinen ritari Sir Bevier tutustuisi Naweeniin - ja tämä vastaa että se olisi kunnia...
Orzel on Lamorkandista kotoisin oleva aatelisperheen nuorempi poika, joka hakeutuu pappisuralle kuten kaltaisensa yleensäkin.


text: Orzel on hyvin tosikkoluonteinen mies, mutta saattaa hymyillä aavistuksenomaisesti tilanteen niin vaatiessa. Paljon myöhemmin hänen kantansa lieventyvät ja silloin osoittautuu että hänellä on hyvin omalaatuinen lamorkkihuumorintaju.


text: Hänestä tuleekin Kadachin patriarkka. Hän on ankara ja uskonkiihkoinen mies, joka ei voi sietääkään taikuutta. Hän on kuitenkin vahvasti ehdolla uudeksi arkkiprelaatiksi, koska vaihtoehto eli Cimmuran arkkipiispa Annias olisi kamalin mahdollinen monenkin eri tahon mielestä.


text: Orzel pääseekin monimutkaisen yrityksen seurauksena Chyrelloksen basilikaan. Siellä hänen tiukkuutensa ja laintuntemuksensa auttavat nujertamaan Anniasin kätyri Makovan. Samoin kun patriarkka Bergsten esittää Anniasin paljastuttua uudeksi arkkiprelaatiksi Demosin patriarkka Dolmantia, Orzel kannattaa tätä varauksetta - päästämättä julki hiventäkään katkerasta pettymyksestä joka häntä pusertaa.


text: Orzelista tuleekin teologisen kollegion johtaja ja uuden arkkiprelaatin tärkeä apulainen.


text: Otha oli ennen, 500 tarinan vuotta sitten, tavallinen lammaspaimen, kunnes löysi vanhan temppelin, jonka patsaaseen oli itse puoliksi tuhottu Azash vangittu. Maallista mammonaa ja kuolemattomuutta vastaan Otha myi sielunsa Azashille ja perusti sitten Zemochin uuden vallan ja kruunasi itsensä sen keisariksi.


text: Otha lähtee sotaan muuta maailmaa vastaan mutta häviää sen. Hän saa ihmeen kautta uuden mahdollisuuden, mutta lopulta Sparhawk ja hänen ystävänsä tunkeutuvat Azashin temppeliin ja Sparhawk tappaa Azashin Bhelliomin avulla, ja kuolinkouristuksissaan Azash murskaa lonkeroillaan sekä Othan että langenneen arkkipiispa Anniasin.


text: Pandionin veljeskunta on hengellinen ritaristo. Pandionin veljeskunta toimii Eleniumissa, ja sen pääluostari on Demoksen kaupungissa. Suurmestarina toimii tarinoiden tapahtuma-aikaan Vanion ja hänen sijaisenaan Sparhawk.


text: Pandionien haarniska on musta levyhaarniska ja päällyspuku on hopeanvärinen. Haarniskan olkakappaleisiin kiinnitetty viitta on musta.


text: Pandionit ovat erikoistuneet miekan käsittelyyn ja heidän keskuudestaan löytyykin taitavimmat lajissa.


text: Pandionien opettaja on Sephrenia ja heidän auttajajumalansa Aphrael.


text: Patriarkka Bergsten on Thalesian pääkaupungin Emsatin patriarkka ja entinen Genidiaaniritari. Hän käyttää mielellään papinkaavun sijasta rengaspanssaripaitaa ja ihmissyöjähirviön sarvilla koristettua kypärää sekä kantaa mukanaan pitkävartista tapparaa.


text: Hän on olennaisessa osassa kun arkkipiispa Anniasin juonittelut tuhotaan. Paljon myöhemmin hän Daresian mantereella joutuu armeijan komentajaksi, kun paikalla olleesta suurmestarista yksi kaatuu ja kaksi haavoittuu pahasti.


text: Bergsten osoittautuukin sumeilemattomaksi ja taitavaksi kenraaliksi, jonka johtamat osastot tallaavat pelätytkin vastustajat jalkoihinsa edes vauhtiaan hidastamatta.


text: Ainoa mistä hän murisee on se että hänen osakseen jää taistelujen byrokraattinen jälkityö.


text: Peikkojumalat ovat jumalhahmoja, jotka hallitsevat peikkojen maailmaa. Heitä on viisi mikä kattaa peikkojen maailman: tulen jumala Khwaj joka hallitsee tulta ja voi sen avulla myös luoda kaukoyhteyksiä. Syömisen jumala Ghnomb joka myös hallitsee aikaa, tappamisen jumala Ghworg, suvunjatkamisen jumala Zoka sekä jään jumala Schlee joka hallitsee säätiloja.


text: Niiden puoleen saattoi peikkoloitsulla kääntyä jos piti esimerkiksi murtaa styrikkiloitsu jolla jonkun vangiksi siepatun kieli oli kahlittu. Se oli vaarallista mutta toimi jos tiesi mitä teki.


text: Peikkokääpiö Ghwerig kammitsoi peikkojumalat safiiriruusu Bhelliomin sisään, mistä seurasi se että kun Sparhawk tarvitsi näiden apua hänen oli helppo saada kivi pakottamaan ne tottelemaan.


text:
Aivan loppuvaiheessa peikkojumalat vapautettiin ja ne auttoivat lyömään vihollisen.
Platime on Cimmuran alamaailman epävirallinen kuningas. Platime on iso ja hyvin lihava, suoraluontoinen mies. Hänen alkuperästään ei kerrota mitään. Hän jää tarinoiden tapahtuma-ajan edellä henkensä velkaa edellisen polven ritari Sparhawkille: Platime oli tuikannut veitsellä erästä aatelismiestä vietyään tämän kukkaron ja jäätyään kiinni - ja kyseessä olikin arkkipiispa Anniasin sukulainen: paikalle ilmestyi pari kirkonsotilasta jotka aikoivat muitta mutkitta hirttää Platimen lähimpään lyhtytolppaan, mutta tästä ei Sparhawk pitänyt vaan kaatoi molemmat kirkonsotilaat ja vapautti varkaan.


text: Platime livisti tiehensä ja aikaa myöten hänestä tulikin Cimmuran alamaailman valtias.


text: Velka jäi perimättä, kunnes hänen poikansa osui kahakkaan muutaman kirkonsotilaan kanssa erään tiedusteluretken aikana ja hänen ystävänsä Kalten haavoittui. Platimen kellaripiilo oli lähin turvapaikka, ja jonkintason sanailun jälkeen alamaailman valtias suostui antamaan turvapaikan ja lääkintäapua.


text: Kun Platime ja Talen vielä auttoivat selvittämään pulman jota varten tiedusteluretkellä oli oltu, ystävyys olikin sillä selvä.


text: Kunhan kuningatar parani, Platimesta tuli kuninkaallisen neuvoston jäsen. Hän mm. hankki kuningattarelle ylivertaisimman mahdollisen henkivartijan, ataanityttö Mirtain: Platime oli ostanut hänet eräältä orjakauppiaalta - mutta sai todeta ettei ataaninainen suostu toimimaan ilotalossa eikä liioin palkkatappajana, siispä hänestä tehtiin kuningattaren henkivartija. Tässä työssä hän olikin paras mahdollinen - joskin Ehlana tirskui, että Mirtai on kamalin komentelija mitä hän on koskaan tavannut.


text: Sephrenia on ylipapitar. Hän kuuluu styrikkien kansaan ja kotoisin Daresian manteereelta Astelissa sijainneesta Ylaran kylästä. Hän syntyy köyhän perheen vanhimpana tyttärenä. Seitsemän vuotta aiemmin syntyy samaan kylään ystäväperheeseen poika nimeltä Zalasta, ja tytön synnyttyä perheet päättävät että näistä tulisi aikanaan aviopari. Tästä tulee pojalle elämän johtoteema.


text: Mutta jumalat ovat päättäneet toisin: Sephrenian täytettyä yhdeksän vuotta hänelle syntyy pikkusisko, joka tosiasiassa onkin Styricumin lapsijumalatar Aphrael. Nyt Zalastan toiveet romuttuvat koska Sephrenia omistaa koko elämänsä uudelle pikkusiskolleen, ja hänestä tuleekin tämän ylipapitar.


text: Zalastan himo kasvaa lopulta niin suureksi, että seitsemän vuotta myöhemmin hän naamioituu eleenipapiksi ja yllyttää paikalliset eleenimaaorjat hyökkäämään Ylaraan: hehkuvin sanoin hän maalaa kyläläiset ihmisuhrien harrastajiksi jotka eleenineitsyiden verta menoissaan vuodattavat - ja hyökkäys tapahtuu. Kaikki kyläläiset kuolevat - paitsi Sephrenia ja Aphrael, jotka ovat kaukana metsässä kukkia poimimassa. Zalasta havaitsee asian ja onnistuu uskottelemaan Sephrenialle että maaorjien hyökkäyksen olivat yllyttäneet styrikkien kanssa huonoissa väleissä olevat delphaet eli Hohtavaiset. Sephrenia on liiankin hanakka uskomaan tämän ja tästä seuraa omat pulmansa.


text: Tästä huolimatta on Zalastan harmi katkera ja hän poistuu alueelta etsimään uusia keinoja lapsijumalattaren surmaksi.


text:
Sillä välin Aphrael saa tietoonsa, että aikanaan on maailmaan syntyvä kohtalon ulkopuolinen mies, Anakha, ja hän on oleva eleeniläistä Sparhawkin sukuhuonetta. Tieto on hermostuttava, koska eleenien yleissuhtautuminen styrikkeihin on liiankin hyvin tiedossa. Aphrael valitsee erikoisen ratkaisun: kun nuori kuningas Antor ja pandioniritari Sparhawk lepäävät vakavasti haavoittuneena taistelukentällä, hän lähettää Sephrenian sitomaan heidän haavansa ja antamaan molemmille peikkokääpiö Ghwerigiltä varastetun sormuksen, joilla yhdessä voi hallita mahtijalokivi Bhelliomia. Sephrenia tottelee ja lisäksi hän yhdistää sormuksiin taistelijoiden haavoista vuotaneen ja sekoittuneen veren muodostamat tahrat niin että sormukset näyttävät rubiineilta.
Aphrael pakottaa Sephrenianin Pandioneiden opettajaksi Styricumin salaisuuksien opetukseen.
Nyt Sephreniasta tulee Pandionin ritariston taikuuden opettaja edellisen styrikkiopettajan kuoltua, ja yhdessä Aphraelin kanssa hän ohjaa nuorten ritarien taikaopintoja. Perimmäinen tarkoitus on kuitenkin varjella tulevaa Anakhaa pahuuden juonilta, ja tehtävä onnistuukin. Sephrenia elää satoja vuosia muuttumattomana, vain kasvoihin tulee loppuvaiheessa hiuksenhienoja uurteita.


text: Zalastan petollisuus paljastuu vasta Tamulin tarun aikana, siihen asti Sephrenia kohteli häntä vanhimpana ja parhaana ystävänään.


text: Tästä lähtee juoni kehittymään, ja monen mutkan jälkeen Sephrenia ja suurmestari Vanion vihitään avioliittoon Delphaeusin kaupungissa pyhän järven äärellä.


text: Safiiriruusun kuorestaan vapautunut mahtiolento Bhelliom antaa lähtiäislahjan ennen kuin lähtee jatkamaan matkaansa tähtiin: se kietoo vihkiparin valoonsa, jonka himmettyä huomataan että Sephrenia on nuortunut hiukan yli 20-vuotiaan näköiseksi ja Vanionin kumarat hartiat ovat suoristuneet nuoruuden voimaan, rypyt kasvoista hävinneet ja hopeanväriset hiukset ja täysparta saaneet takaisin nuoruuden kastanjanpunan, jonka Sparhawk muistaa jollain tavoin noviisinajoiltaan.


text: Zalasta yrittää moneen otteeseen estää Sephrenian häät, mutta lopulta hän joutuu murjottuna peikkojen tulenjumala Khwajin käsiin ja tämä muuttaa hänet koskaan sammumattomaksi eläväksi tuleksi, ja sen tulen sisässä kaiken menettänyt styrikkivelho huutaa tuskaansa ikuisuuksien loppuajat.


text: Ritari Sparhawk on kirjojen päähenkilö.


text: Hänet on nimetty esi-isänsä mukaan, joista ensimmäinen suojeli aikoja sitten silloista Elenian kuningasta Antoria. Sparhawkin tunnetuin piirre on jo lapsuudessa murtunut nenä, jonka Sparhawkin ystävä Kalten mursi.


text: Sparhawk kuuluu Pandionin veljeskuntaan, joka on yksi neljästä Eleenikirkon käskemistä ritarikunnista. Hän kantaa myös erikoisvirkaa Elenian kuningattaren puolustajana. Myöhemmissä kirjoissa on myös Elenian kuningattarn prinssipuoliso.


text: Hän on myös Anakha, kohtalon ulkopuolinen, jota jumalat pelkäävät ja joka voi ainoana ihmisenä vaaratta käsitellä mahtijalokivi Bhelliomia.


text: Styrikki kuuluu Eleenimaailman vähemmistöön ja vihattuun Styricumin rotuun ja joiden äidinkieli niin ikään styrikki. Tämä ihmisrotu sijoittuu David Eddingssin fantasiamaailmaan. Kansa asuu pääasiassa Eosian mantereella paimentolaisina ja Daresian puolella omassa kaupungissaan, Sarsoksessa. Styrikeillä on oma uskonto ja tasan 1000 omaa jumalaa, kun taas Eleeneillä on vain yksi, jota heistä suurin osa pitää ainoana oikeana. Tästä johtuu, että Eleenit vainoavat keskuudessaan olevia styrikkejä noitina ja pakanoina. Styrikit tuntevat myös omaa vähäistä halveksuvaa ylimielisyyden tunnetta muita kansoja kohtaan. Heidät on helppo tunnistaa pukeutumisestaan, joka on aina valkoinen kaapu tai vastaava. Styrikit ovat myös kaikessa mahtavuudessaan paljon pitempään eläviä, he voivat itse määrittää ulkoisen näkönsä ja näin heidän ikäänsä on vaikea määritellä. 20-vuotiaalta näyttävän styrikin ikä saattaa olla 2000 vuotta


text:
Tosi asia on uskottavasti se, että styrikit ovat kaikista taikavoimaisimpia ihmisiä maailmassa. David Eddingsin näkemän mukaan taikavoima tulee jumalien antamasta apuvoimasta ja styrikeillähän oli niitä edellä mainitusti enemmän, kuin muilla. (Muiden merkittävien kansojen jumalien määriä: Eleenit-1, Peikot-5, Tamulit-"määrittämätön, mutta luultavasti 2-5")
Talen aviottomana lapsena nuorelle Elys-nimiselle tytölle. Hänen isänsä on Sparhawkin uskottu aseenkantaja Kurik.


text: Poika lähetetään hyvään jos kohta ankaraan kouluun, mutta hän kyllästyy nopeasti "piinallisen tylsään teologiaan" ja siihen että saa syödä vain puuroa kun opettajat herkuttelevat paahtopaistilla, ja karkaa kadulle. Cimmuran alamaailman valtias Platime ottaa nokkelan pojan suojiinsa, ja pian havaitaan että poika on taitava kerjäläinen, tiedustelija ja ylivertainen taskuvaras. Lisäksi hän piirtää todellisella taidolla muotokuvia.


text: Sparhawk käy tapaamassa Platimea, joka on henkensä velkaa hänen isälleen ja Talenin opastamana pääsee kuuntelemaan seinän takaa Anniasin kätyrien juonitteluita, joiden tarkoituksena on perin pohjin häpäistä Pandionien veljeskunta.


text: Varsinaisesti kävi näin: hän ja Kalten jahtasivat Martelin kätyri Krageria saadakseen tietoja juonitteluista. Platimen avulla selvisi että Kragen piileksii eräässä ilotalossa jota emännöi hänen pitkäaikainen heilansa nimeltä Shanda.


text: Sparhawk ja Talen naamioituivat kerjäläisiksi ja asettuivat passiin ilotalon eteen. Ja piankin kyseiseen ilotaloon menee mies jolla ei olisi mitään asiaa sellaiseen: Anniasin kätyri paroni Harparin, joka on erityisesti pikkupojista nauttiva pahamaineinen irstaileva pedofiili, jonka haluamia seksipalveluita rehelliset ilotytöt tuskin haluaisivat tarjota.


text: Platimelle sivutyötä tekevän ilotyttö Naweenin avulla Sparhawk pääsee seinän taakse kuuntelemaan mitä Harparin puhuu. Ja aivan oikein: Kragerhan se talossa piileksi ja hänen kanssaan Harparin punoi juoniaan. Sparhawk kuulee juonet jokseenkin viimeistä sanaa myöten - mutta Naween pettyy katkerasti kun ritari ei haluakaan hänen palveluitaan vaikka on maksanut niistä etukäteen.


text: Häpäisyhanke epäonnistuu mutta Talen paljastuu ja ritarit ottavat hänet matkaansa suojatakseen.


text: Poika toteaa että olisi sittenkin ollut parempi jäädä kouluun: opettajaksi määrätään nuori ritarinoviisi Berit, joka onkin ankarampi opettaja kuin entiset. Karkaaminenkaan ei onnistu, ja lopulta poika ei voi kuin alistua.


text: Teini-ikäisenä Talen joutuu aloittamaan noviisina Pandioneissa, ja hänen kauhukseen kuningasparin tytär Danae kiinnostuu hänestä.


text:
Erikoisin asia on, että Kurikin hautajaisten jälkeen hänen leskensä Aslade käskee Talenin hakea äitinsä Elys tilalle: Aslade on tiennyt asian koko ajan, mutta suurisydämisenä naisena hän oli vähät välittänyt, koska tiesi että Talenin olemassaolo takaisi sen ettei mies enempää loikkisi yli aisan.
Tynian on kookas, kuukasvoinen, hilpeä ja puhelias alcionelaisritari. Hänen olemuksensa on kasvanut erityisesti siksi, että hän on koko ikänsä käyttänyt deiralaisia haarniskoja, jotka ovat painavimpia olemassa olevia. Alcionen ritarikunnan päällyspuku on taivaansininen. Aatelisarvoltaan Tynian on herttua.


text: Tynian on loitsujen ja erityisesti nekromantian asiantuntija, minkä takia hän on tosin kerran saada surmansa, kun hän erehtyy avaamaan haudan, jossa onkin yksi Azashin demoneista - jonka Sparhawk kylläkin karkottaa ajoissa keihään ja maagisten sormustensa avulla.


text: Tynian on lapsijumalatar Aphraelin ehdottomia suosikkeja.


text: Wargun on Thalesian kuningas ja autuaan yksinkertainen mies: hänen tärkein ilonsa on juopotteleminen. Hänen ritarinsa sanovatkin että jos he haluavat ylennyksiä he odottavat kunnes kuningas on kyllin huimassa humalassa ja sitten vievät paperit hänelle - ja kuningas vahvistaa ne edes lukematta.


text: Häntä kutsutaankin ""maistelevaksi monarkiksi"" tai ""hiprakkaiseksi hallitsijaksi"".


text:
Wargun on tärkeässä asemassa kirjassa Safiiriruusu: hän ajaa takaa rendoreita ympäri Eleniumia ja siinä tarkoituksessa kaappaa käyttöönsä Sparhawkin ja tämän ystävät juuri kun näiden pitäisi käydä voittamassa peikkokääpiö Ghwerig ja takavarikoimassa safiiriruusu Bhelliom: Wargun huitaisee että se voi odottaa kunnes rendorit on tuhottu.
Sparhawk haastaa Wargunin kaksintaisteluun, mutta Emsatin patriarkka Bergsten keskeyttää juuri kun tilanne on muuttumassa pahaksi käskemällä kirkonritarit tulemaan mukaansa.Sparhawkin ja muiden on pakko totella Bergstenin käskyä ollessaan kirkonritareita.
Sparhawk ja Kurik onnistuvat livistämään ja saavat tehtävän suoritettua. Sillä välin suurmestarit onnistuvat taivuttamaan kuninkaan luovuttamaan neljäsataa ritaria heidän turvakseen kun he menevät pyhään kaupunkiin huolehtimaan siitä ettei Anniasia valita arkkiprelaatiksi.


text: Pyhässä kaupungissa Chyrelloksessa syntyy tiukka tilanne kun Martelin rendorit uhkaavat jo tulvia sisimpäänkin kaupunkiin - mutta viime hetkessä pitkään muualla joutavan jäljillä pitämään onnistuttu Wargun rynnistää joukkoineen paikalle, ja näiden joukkojen mahti jyrää hyökkääjät jopa pysähtymättä.


text: Tamulin tarussa kerrotaan että Wargun on teljetty raivoavana mielipuolena tornivankilaan koska hänen aivonsa ja maksansa alkavat valtavan juopottelun johdosta suorastaan hajota. Aivan tarun lopussa on maininta että hän on silloin jo kuollut.Wargunilla on poika, joka seuraa häntä valtaistuimelle.


text: Ulath on ritari, joka on kotoisin Thalesiasta eli pohjoisimmasta eleenivaltiosta. Ritarikunta on Genidiaanit ja arvo jaarli.


text: Hän on jättimäinen, täyspartainen ja palmikkopäinen mies, joka käyttää varustuksenaan rengaspanssaria, ihmissyöjähirviön sarvilla koristettua särkymätöntä kypärää ja vihreätä päällyspukua. Kuten kaikki Genidiaanit, hänkin suosii aseenaan pitkävartista tapparaa. Hänellä on myös ihmissyöjähirviön sarvesta tehty karkeaääninen sotatorvi, jonka ääni laulaa sittemmin kuolonlauluaan monellekin viholliselle.


text:
Ulath on vähäpuheinen, puolilla sanoilla itseään tulkitseva hyvin oppinut mies, joka mm. hallitsee peikkojen kielen täydellisesti. Hänellä on omaleimainen huumorintaju: retkillä oltaessa hän jakaa kokkausvuoroja siten, että odottaa kunnes joku kysyy asiasta ja ilmoittaa että on kysyjän vuoro.
Hän harrastaa myös noppapeliä, joskin kukaan ei selvin päin pelaa hänen nopillaan: niissä saattaa olla jopa neljäkin kuutosta!


text: Ulath on siis varsin yksinkertainen, pienistä asioista ilonsa saava veikko, joka taistelukentällä tai syvällisissä neuvotteluissa on ehdottomasti mies paikallaan.


text: Malliesimerkki hänen huumorintajustaan oli se, että kun seurue kuljetti mukanaan vangittua Lycheasta, Ulath katkoi vangin nähden tapparallaan kohdalle osuvia kaulanvahvuisia puunvesoja samaan aikaan kun Kalten heilutteli tämän edessä valmista hirttosilmukkaa ja osoitteli hirttopaikaksi sopivia puiden oksia...


title: Aurora Pro Patria 1919

text: Aurora Pro Patria 1919 (usein vain Pro Patria) on italialainen vuonna 1919 perustettu jalkapalloseura. Sen kotipaikka on Busto Arsizio Lombardian alueella lähellä Milanoa.


title: Aurora Pro Patria 1919

text: Pro Patria pelaa Italian neljänneksi korkeimmalla sarjatasolla, Lega Pro Seconda Divisionessa. Se on pelannut nykymuotoisessa Serie A:ssa yhteensä 12 kautta, joista viimeisin oli 1955–1956.


title: Aurora Pro Patria 1919

text: Nykyistä seuraa edelsi 1881 perustettu yleisseura "Ginnastica Pro Patria et Libertate". Ensimmäisen maailmansodan jälkeen, vuonna 1919, perustettiin varsinainen jalkapalloseura "Pro Patria et Libertate", johon kerättiin sodasta selvinneet kaupungin eri joukkueiden pelaajat. Pro Patria nousi 1927 ensimmäisen kerran päärjatasolle, josta se putosi kauden 1932–1933 päätteeksi. Vain muutamaa vuotta myöhemmin seura putosi Serie B:stä Serie C:hen. Toisen maailmansodan jälkeen Pro Patria nousi takaisin Serie A:han, jossa se pelasi yhtä kautta lukuun ottamatta vuosina 1947–1956.


title: Aurora Pro Patria 1919

text: Pääsarjasta putoamisen jälkeen alkoi Pro Patria vajosi nopeasti Serie C:hen. Se kävi 1960-luvulla vielä Serie B:ssä, mutta tämän jälkeen seura taantui. Pahimmillaan se oli 1990-luvun alussa Eccellenzassa, Italian kuudenneksi korkeimmalla sarjatasolla. Pro Patria palasi takaisin ammattilaisseuraksi 1995, kun läheisessä Gallaratessa pelannut seura nousi Serie C2:een. "Gallaratesella" ei ollut ehdot täyttävää kenttää, minkä vuoksi se yhdistyi Pro Patriaan, jolla taas oli oma stadion. Uuden seuran nimeksi tuli "Pro Patria Gallaratese G.B.". Kaudella 2001–2002 Pro Patria nousi Serie C1:een.


title: Aurora Pro Patria 1919

text: Nykyisen nimensä, "Aurora Pro Patria 1919", seura otti käyttöön vuonna 2009.


title: Susanne Riesch

text: Susanne Riesch (s. 8. joulukuuta 1987) on saksalainen alppihiihtäjä. Riesch on syntynyt Garmisch-Partenkirchenissä. Hänen siskonsa Maria Riesch on myös alppihiihtäjä.


title: Susanne Riesch

text: Alppihiihdon maailmancupissa Susanne Riesch teki ensiesiintymisensä Ofterschwangin pujottelussa 5. helmikuuta 2006. Kymmenen parhaan joukkoon hän sijoittui ensimmäisen kerran oltuaan viides Levin pujottelussa kaudella 2006–2007. Ensimmäisen palkintosijansa hän sai oltuaan kolmas Åren pujottelussa joulukuussa 2009. Hän oli samalla kaudella kolmas myös Zagrebin pujottelussa.


title: Susanne Riesch

text: Riesch on edustanut Saksaa kaksissa MM-kisoissa: Åressa 2007 ja Val-d’Isèressä 2009.


title: Truls Ove Karlsen

text: Truls Ove Karlsen (s. 25. huhtikuuta 1975 Oslo) on norjalainen alppihiihtäjä, joka edustaa Steinkjer Skiklubb -nimistä seuraa.


title: Truls Ove Karlsen

text: Alppihiihdon maailmancupissa Karlsen kilpaili ensimmäisen kerran Söldenissä lokakuussa 2001. Ensimmäiset maailmancupin pisteensä hän saavutti Aspenin pujottelussa marraskuussa 2001 sijoituttuaan kahdeksanneksi. Palkintokorokkeelle Karlsen pääsi ensimmäisen kerran Sestrieressä joulukuussa 2002 laskettuaan kolmanneksi. Ensimmäisen voittonsa hän otti Kranjska Goran pujottelussa 29. helmikuuta 2004.


title: Truls Ove Karlsen

text: St. Moritzin MM-kilpailuissa 2003 Karlsen oli 24:s suurpujottelussa. Åren MM-kilpailuissa 2007 Karlsen oli kuudes suurpujottelussa ja seitsemäs pujottelussa. Val-d’Isèren MM-kilpailuissa 2009 hän oli 13:s suurpujottelussa. Vancouverin olympialaisissa 2010 hän sijoittui superalppiyhdistetyssä 22:nneksi ja suurpujottelussa 21:nneksi. Garmisch-Partenkirchenin MM-kilpailuissa 2011 Karlsen oli supersuurpujottelussa 28:s ja suurpujottelussa 25:s.


title: Nina Haver-Løseth

text: Nina Haver-Løseth (s. 27. helmikuuta 1989 Ålesund) on norjalainen alppihiihtäjä, joka edustaa Spjelkavik IL -seuraa. Hän on Lene Løsethin pikkusisko ja Mona Løsethin isosisko.


title: Nina Haver-Løseth

text: Åren MM-kilpailuissa 2007 Løseth oli pujottelussa kymmenes ja suurpujottelussa 30:s. Schladmingin MM-kilpailuissa 2013 hän sijoittui suurpujottelussa 35:nneksi ja Sotšin olympialaisissa 2014 17:nneksi. Vailin / Beaver Creekin MM-kilpailuissa 2015 hän oli sekä pujottelussa että suurpujottelussa yhdestoista. Sankt Moritzin MM-kilpailuissa 2017 hän sijoittui suurpujottelussa kymmenenneksi. Pyeongchangin olympialaisissa 2018 hän saavutti pronssia joukkuekilpailussa, oli kuudes pujottelussa ja viidestoista suurpujottelussa.


title: Nina Haver-Løseth

text: Alppihiihdon maailmancupissa Løseth kilpaili ensimmäisen kerran helmikuussa 2006. Ensimmäiset maailmancupin pisteensä hän saavutti Levin pujottelussa maaliskuussa 2007 oltuaan 28:s. Kymmenen parhaan joukkoon hän pääsi ensimmäisen kerran joulukuussa 2006 Semmeringin pujottelussa oltuaan yhdeksäs. Løseth sijoittui kolmen parhaan joukkoon ensimmäisen kerran Zagrebin pujottelussa tammikuussa 2015 oltuaan kolmas. Hän sijoittui kolmanneksi myös Åren pujottelussa joulukuussa 2015. Viikkoa myöhemmin hän oli toinen Courchevelin suurpujottelussa. Ensimmäisen voittonsa hän saavutti tammikuussa 2016 Santa Caterinan pujottelussa. Hän sijoittui maailmancupin kokonaiskilpailussa yhdeksänneksi kaudella 2015–2016. Hän sijoittui kaudella 2016–2017 toiseksi Killingtonin suurpujottelussa ja Flachaun pujottelussa sekä kolmanneksi Tukholman paripujottelussa. Seuraavalla kaudella hän voitti Tukholman kaupunkitapahtuman.


title: Mona Løseth

text: Mona Løseth (s. 11. huhtikuuta 1991 Ålesund) on norjalainen alppihiihtäjä, joka edusti Spjelkavik IL -nimistä seuraa.


title: Mona Løseth

text: Løseth voitti junioreiden MM-kilpailuissa 2010 kultaa suurpujottelussa ja hopeaa pujottelussa. Vancouverin olympialaisissa 2010 hän oli alppiyhdistetyssä 13:s ja supersuurpujottelussa 21:s. Schladmingin MM-kilpailuissa 2013 hän oli suurpujottelussa 25:s. Sotšin olympialaisissa 2014 Løseth sijoittui pujottelussa 16:nneksi ja suurpujottelussa 27:nneksi.


title: Mona Løseth

text: Alppihiihdon maailmancupissa Løseth kilpaili ensimmäisen kerran Zagrebin pujottelussa tammikuussa 2009. Paras sijoitus Løsethillä on Mariborin suurpujottelun 12:s sija tammikuulta 2010. Hän lopetti uransa kauden 2013–2014 jälkeen.


title: Mona Løseth

text: Mona Løseth on Lene Løsethin ja Nina Løsethin pikkusisko.


title: Lene Løseth

text: Lene Løseth (s. 26. marraskuuta 1986 Ålesund) on norjalainen alppihiihtäjä, joka edustaa Spjelkavik IL-nimistä seuraa.


title: Lene Løseth

text: Alppihiihdon maailmancupissa Løseth kilpaili ensimmäisen kerran joulukuussa 2004. Løsethin paras sijoitus maailmancupissa on 20:s sija pujottelusta Semmeringissä 29. joulukuuta 2008.


title: Lene Løseth

text: Åren MM-kilpailuissa 2007 Løseth oli 38:s suurpujottelussa ja 23:s pujottelussa.


title: Lene Løseth

text: Løseth lopetti uransa helmikuussa 2011.


title: Lene Løseth

text: Løsethin pikkusiskot Nina Løsethin ja Mona Løseth ovat myös alppihiihtäjiä.


title: Kerttu Pesonen

text: Kerttu Marjatta Pesonen (o.s. Pehkonen, 26. lokakuuta 1928 Joroinen – 23. helmikuuta 2018 Varkaus) oli suomalainen maastohiihtäjä. Hän edusti seuratasolla Warkauden Urheilijoita.


title: Kerttu Pesonen

text: Pesonen voitti Salpausselän kisojen naisten kilpailun vuosina 1947, 1948, 1949 ja 1951 ja on saanut Salpausselkä-mitalin. Ruotsin hiihtokisoissa hän voitti 10 kilometrin kilpailun 1947, 1949 ja 1950. Pesonen voitti myös Sveitsin Grindelwaldissa järjestetyn, ensimmäiseksi naishiihdon suurkilpailuksikin sanotun kilpailun 1949. Hän sai myös SM-mitaleja. Hän lopetti uransa avioiduttuaan 1951.


title: Kerttu Pesonen

text: Pesonen valittiin ensimmäiseksi Vuoden naisurheilijaksi 1949. Hän sai Pro Urheilu -tunnustuspalkinnon 2007.


title: Edvin Avellan

text: Edvin Avellan (1. toukokuuta 1830 Ahlainen – 28. marraskuuta 1912 Pori) oli suomalainen tilanomistaja, valtiopäivämies, kääntäjä ja kirjailija. Hän käytti nimimerkkEjä "E. A.", "E. T." ja "Edv. Tarkki".


title: Edvin Avellan

text: Avellanin vanhemmat olivat tilanomistaja Gustaf Adolf Avellan ja Kallista Fredrika Tennberg. Hän kävi Rauman pedagogiota, Porin triviaalikoulua ja Turun lukiota ja pääsi ylioppilaaksi Helsingissä 1848.


title: Edvin Avellan

text: Avellan toimi Tampereen ala-alkeiskoulun vt. opettajana 1854–1855, Uudessakaarlepyyssä toimineen Vaasan yläalkeiskoulun vt. kollegana 1855, Hämeenlinnan yläalkeiskoulun 3. kollegana 1855–1862 ja Porin yläalkeiskoulun historian ja maantiedon kollegana vuodesta 1862. Hän jäi virkavapaalle 1865 ja sai eron opettajan virasta 1867. Avellan hoiti tämän jälkeen Ahlaisten Kellahdessa omistamaansa Kellahden säterirusthollia jonka hän oli saanut perinnöksi isänsä kuoltua 1859. Hän osallistui säätyvaltiopäiville talonpoikaissäädyn edustajana 1877-1878, 1882, 1885, 1888, 1891, 1894, 1897, 1899 ja 1900. Avellan sai kunnallisneuvoksen arvon 1879.


title: Edvin Avellan

text: Avellan tunnettiin myös suomentajana. Hän käänsi suomeksi muun muassa Johan Ludvig Runebergin runoja sekä Friedrich von Schillerin murhenäytelmän "Orleansin neisyt". Avellan oli mukana suomentamassa yhdessä Aleksanteri Rahkosen, Julius Krohnin (Suonio) ja Antti Törneroosin (Tuokko) kanssa Runebergin "Vänrikki Stoolin tarinoita". Suomennoksen ensimmäinen osa ilmestyi 1867. Myöhemmin ryhmään liittyi Paavo Cajander, jonka nimeen "Vänrikki Stoolin tarinoiden" suomennos on yleensä liitetty. Suomennoksen toinen osa ilmestyi 1877, ja kirjaa painettiin vuoteen 1904 mennessä 140 000 kappaletta.


title: Edvin Avellan

text: Avellan perusti kansankirjaston Ahlaisiin jo 1850, ja hän oli myös mukana sisälähetystyössä.


title: Edvin Avellan

text: Avellan oli naimisissa Katarina Ulrika Hahnssonin (1832–1901) kanssa. Heillä oli kaksi lasta, tytär Elli Kallista Sofia Avellan (1860–1926) ja poika Niilo Johannes Avellan (1868–1938). Niilo J. Avellan toimi Lahden yhteiskoulun rehtorina 1897–1914 ja julkaisi historiatutkimuksia muun muassa kolmiosaisen teoksen "Entisen Ulvilan pitäjän maatilat". Niilo Avellanin puoliso Sylvia Avellan (o.s. Renqvist; 1870–1920) on tullut tunnetuksi kirjeenvaihdostaan kirjailija Joel Lehtosen kanssa.


title: Sebasiinihappo

text: Sebasiinihappo on kaksiemäksinen karboksyylihappo eli dikarboksyylihappo, joka on palavaa. Se on normaaliolosuhteissa olomuodoltaan valkoista jauhetta, jolla on tunnusomainen haju. Aineen kemiallinen kaava on CHO ja rakennekaava HOOC(CH)COOH. Sebasiinihaposta käytetään myös nimityksiä "dekaanidihappo", "1,10-dekaanidihappo" ja "1,8-oktaanidikarboksyylihappo".


title: Sebasiinihappo

text: Sebasiinihapon moolimassa on 202,3 g/mol, sulamispiste 131 °C, kiehumispiste 13,3 kPa:n paineessa 294 °C, suhteellinen tiheys 1,2 g/cm (vesi = 1,0 g/cm), leimahduspiste 220 °C ja CAS-numero 111-20-6. Sebasiinihapon liukoisuus veteen (20 °C) on 0,1 g/100 ml.


title: Sebasiinihappo

text: Yksi tärkeimpiä sebasiinihapon valmistusmenetelmiä on risiinistä saatavan risiiniöljyhapon kuumentaminen emäksisissä olosuhteissa, jolloin se hajoaa muodostaen sebasiinihappoa. Tämä reaktio voidaan suorittaa joko panos- tai jatkuvatoimisen prosessina. Yhdistettä valmistetaan myös kemiallisesti hapettamalla syklodekanolia, butadieenistä, elektrolyyttisesti momometyyliadipaatista tai hapettamalla steariinihappoa. Sebasiinihappoa käytetään hajusteiden, muovien pehmentimien, polyamidien ja polyestereiden valmistuksessa.


title: Nousiaisten rautatieasema

text: Nousiaisten rautatieasema (, , ratakm 220+663) on Nousiaisissa, Uudenkaupungin radan varressa sijaitseva lakkautettu rautatieasema. Asema perustettiin vuonna 1923 ja sen vilkkain toiminta-aika ajoittui 1940-luvulle. Liikenteen hiljenemisen vuoksi asema muuttui miehittämättömäksi vuonna 1969 ja seisakkeeksi vuonna 1974. Lopullisesti henkilöliikenne asemalta lopetettiin vuonna 1990. Vuonna 2009 asema myytiin useiden vaiheiden jälkeen paikalliselle Aliskulman kyläyhdistykselle, joka on käyttänyt asemaa muun muassa kokous- ja juhlatilana jo 1990-luvun loppupuolelta alkaen.


title: Nousiaisten rautatieasema

text:
Asema perustettiin Nousiaisten Haatilan kylään vuonna 1923, noin viiden kilometrin päähän kunnan kirkonkylästä. Rata ei kuitenkaan tuonut tullessaan asutusta tai työpaikkoja alueelle, vaan kunnan uusi keskusta muodostui Nummen kylään Rauman valtatien varrelle. Maatalouden kuljetuksiin asemaa kuitenkin käytettiin runsaasti, sillä Nousiaisten Osuusliike käytti rautatietä viljan rahtaamiseen. Osuusliike myös rakennutti aseman kaakkoispuolelle 1960-luvun alkupuolella viljavaraston ja sen yhteyteen suurtehokuivurin. Nykyään viljavarasto noin 1 300 neliön tontteineen on Hankkija-Maatalouden hallinnassa.
Henkilöliikenne asemalta oli 1920–1930-luvuilla noin 40–70 matkustajaa päivässä, mutta 1940-luvulla asemaa käytti jo noin 200 henkeä päivässä. Liikenne alkoi kuitenkin vähitellen hiljentyä, ja henkilöliikenteen vähäisen määrän vuoksi asema muutettiin miehittämättömäksi 1.6.1969. Seisakkeeksi asema muutettiin vuonna 1974, jonka jälkeen junat pysähtyivät asemalla vain tarvittaessa. Tavaraliikenne asemalta lakkautettiin vuonna 1976 ja henkilöliikenne vuonna 1990.


title: Nousiaisten rautatieasema

text: Nousiaisten 439-neliöinen asemarakennus sijaitsee 3,4 hehtaarin tontilla. Tontilla sijaitsee aseman lisäksi tavarasuoja, ulkorakennus, talouskellari sekä sauna ja pesutupa. Kaikki rakennukset ovat vuodelta 1922. Jarl Ungernin suunnittelema taitekattoinen asema on tyyliltään klassistinen. Rakennuksen molemmat sivut ovat poikkipäätyiset ja sen julkisivut on vuorattu lomalaudoituksella. Rakennuksen katemateriaalina on tiili. Paikallinen Aliskulman kyläyhdistys on kunnostanut asemaa runsaasti, pääosin vuosina 1997–1999 ja avannut rakennuksessa kokous- ja juhlatilat. Alun perin aseman alakerrassa sijaitsi asemanhoitajan asunto, mutta remontissa sen ruokasalista ja asemahuoneesta on tehty suuri, yhteinen ruokailutila. Yläkerrassa puolestaan sijaitsivat kolmen perheen asunnot.


title: Nousiaisten rautatieasema

text: Vuoden 2007 aikana Senaatti-kiinteistöt pani useat Uudenkaupungin radan asemista myyntiin. Nousiaisten asemaa ei kuitenkaan alettu kaupitella vielä tuolloin, koska asema oli vuokrattu kylätoimikunnalle vuoden 2012 alkupuolelle asti. Kyläyhdistyksen yllätykseksi Senaatti-kiinteistöt ilmoitti kaikesta huolimatta maaliskuussa 2008, että asema tulisi sittenkin myyntiin. Yhdistys ilmoitti pitävänsä asemaa käytössään vuokrasopimuksen loppuun asti ja toivoi Nousiaisten kunnan ostavan aseman. Kunta ei kuitenkaan jättänyt asemasta tarjousta. Kesäkuussa 2008 kunta kuitenkin päätti käyttää etuosto-oikeuttaan ja hankkia aseman talousrakennuksineen haltuunsa 120 000 eurolla. Korkeimman tarjouksen jättäneet A-Yhtymä Oy ja Turun Laatutuote Oy valittivat päätöksestä elokuussa 2008, mutta Turun hallinto-oikeus päätti joulukuussa kunnan ostopäätöksen olleen laillinen. Kunta myi aseman kyläyhdistykselle 112 000 euron kauppahinnalla helmikuussa 2009.


title: Nousiaisten rautatieasema

text: Aseman eteläpuolella sijaitsee 1920-luvulla rakennettu Penttilän tila, joka on lohkottu kylän kantatilasta vuonna 1929. Tilan päärakennuksessa toimi alun perin talon rakennuttaneen Albin Penttilän pitämä kauppa. Nousiaisten osuusliike vuokrasi sen sivumyymäläkseen vuonna 1927, jolloin liike piti kauppaa myös itse asemalla. Osuuskauppa Noustenmaa sulki aseman kaupan vuonna 1962.


title: Lihansyönnistä

text: Lihansyönnistä (; ) on Plutarkhoksen "Moralia"-kokoelmaan (kirja XII, 68) kuuluva tutkielma, jonka aiheena on lihansyönti sitä vastustavalta kannalta. Teos on antiikin varhaisin säilynyt teos, jossa kasvissyönnille esitetään rationaalisia filosofisia perusteluja.


title: Lihansyönnistä

text: Teos koostuu kahdesta osasta, joissa kummassakin on seitsemän lukua. Kummatkin osat loppuvat kesken. Tekstissä on aukkoja myös muissa kohdissa.


title: Lihansyönnistä

text: Plutarkhos katsoo, että ihmiset ovat olleet alun perin kasvissyöjiä. Tämän vuoksi hän tutkii teoksensa alussa, mistä lihansyönti on saanut alkunsa. Hänen mukaansa se on saanut alkunsa silloin, kun ihmisillä ei ollut juuri mitään muuta syötävää — hänen mukaansa maailma oli ennen sellainen, ettei maata voitu eikä osattukaan viljellä. Sen sijaan hänen aikansa lihansyönti on pelkkää ylellisyyttä, turhan nautinnon tavoittelua ja "hybristä", sillä ruokaa on riittävästi. Plutarkhoksen mukaan eläimiä saisi syödä vain välttämättömyyden pakosta. Toiseksi syyksi lihansyönnille Plutarkhos mainitsee ihmisissä alusta asti olevan 'titaanisen' pahan.


title: Lihansyönnistä

text: Plutarkhos huomauttaa, ettei ihminen ole luonnostaan tarkoitettu lihansyöntiin. Tämän näkee muun muassa hänen hampaistaan, sillä ihmisellä ei ole raateluhampaita; muusta ruumiinrakenteestaan, sillä ihminen ei itse pysty surmaamaan esimerkiksi nautaa ja sikaa pelkästään omaa ruumistaan käyttämällä; sekä ruoansulatuksestaan, sillä liharuoka ei sovellu ihmisille ellei lihaa ensin paisteta ja sitten mausteta voimakkaasti.


title: Lihansyönnistä

text: Kokkien työtä Plutarkhos vertaa egyptiläisiin ruumiinlaittajiin: samoin kuin ruumista palsamoitaessa siitä poistetaan sisälmykset ja se täytetään yrteillä, aivan samoin kun eläimen ruumiista valmistetaan ruokaa, siitä poistetaan sisälmykset ja se maustetaan eri tavoin.


title: Lihansyönnistä

text: Plutarkhoksen mukaan lihansyönti raaistaa ja hämmentää ihmisen sielun: eläinten syönti johtaa myös muihin raakuuksiin, kuten ihmisten surmaamiseen. Plutarkhos vastustaa lihansyöntiä myös eläinten ominaisuuksien ja oikeuksien perusteella. Hänen mukaansa myös eläimillä on aistit, sielu ja järki. Teoksen lopussa Plutarkhos käsittelee myös eräänlaista oikeudellista sopimusta ihmisten ja eläinten välillä, mutta tämä käsittely katkeaa kesken.


title: Lihansyönnistä

text: Plutarkhos tarkastelee myös ajatusta sielunvaelluksesta ja sen suhdetta lihansyöntiin. Hän ei tiedä, siirtyvätkö sielut kuoleman jälkeen toisiin ruumiisiin, mutta käyttää pelkkää mahdollisuutta yhtenä syynä torjua lihansyönti: tällöinhän ihmiset saattaisivat surmata ja syödä esimerkiksi omia aiemmin kuolleita sukulaisiaan.


title: Lihansyönnistä

text: Plutarkhos nojaa kasvissyönnissään pitkälti pythagoralaiseen filosofiaan. Pythagoraan lisäksi hän lainaa useissa kohdin Empedokleen oppeja. Hän esittää argumentteja erityisesti stoalaisia vastaan, samoin kuin eräissä muissa tutkielmissaan. Lihansyöntiin liittyen Plutarkhos katsoo stoalaisten olevan epäjohdonmukaisia, sillä he kieltävät itseltään joitakin nautintoja, kuten hajusteet ja leivonnaiset, epäoleellisina, mutta syövät kuitenkin lihaa.


title: Abraham Ehnroos

text: Abraham Ehnroos () oli Mäntsälän seurakunnan kirkkoherra. Nykyään hänet tunnetaan testamentistaan, joka mahdollisti Mäntsälän ensimmäisen kansakoulun perustamisen.


title: Abraham Ehnroos

text: Ehnroos syntyi Lohjan Paksalon kylän Äijälän rusthollissa 15. elokuuta 1785. Hänen vanhempansa olivat rusthollari Kaarle Kaarlenpoika ja vaimonsa Maria Juhontytär. Ehnroos pääsi ylioppilaaksi Turussa 1809. Hän työskenteli opettajana, ja hänet nimitettiin Loviisan kouluun kollegaksi 1813. Sieltä hän siirtyi ylemmäksi kollegaksi Kuopioon 1819. Pappisvihkimyksen Ehnroos sai 1823, ja 1827 hänestä tuli Mäntsälän kirkkoherra. Rovastin arvo hänelle myönnettiin 1838.


title: Abraham Ehnroos

text: Hän kuoli 30. syyskuuta 1863. Avioliitto Johanna Ottelinin kanssa oli jäänyt lapsettomaksi. Ehnroos lahjoitti Mäntsälän kansakoulun pohjarahastoksi 12 000 hopearuplaa. Koulu tunnetaan nykyään nimellä Ehnroosin koulu.


title: Alistuvan seisake

text: Alistuvan seisake oli Uudenkaupungin radan varressa sijainnut lakkautettu seisake. Se perustettiin Nousiaisiin vuonna 1933. Seisake lakkautettiin jo noin kahdentoista vuoden kuluttua, helmikuussa 1945. Seisake sijaitsi Rekoisten kylässä, Lemuntieltä erkanevan nykyisen Rekoistentien ja radan risteyksessä, vain noin kilometrin etäisyydellä Nousiaisten rautatieasemasta.


title: Suomen Ympäristökasvatuksen Seura

text: Suomen Ympäristökasvatuksen Seura ry (Sykse) on ympäristökasvatuksen edistämiseen, kehittämiseen ja tukemiseen erikoistunut asiantuntijajärjestö, jonka uusi käyttönimi on 1.6.2016 alkaen FEE Suomi. Järjestö on perustettu vuonna 1990. FEE Suomi tekee työtä sen puolesta, että Suomessa yhä laajenevalla joukolla kasvattajia on halua ja edellytyksiä välittää lapsille ja nuorille kestävän kehityksen mukaisia tietoja, taitoja ja asenteita.


title: Suomen Ympäristökasvatuksen Seura

text: FEE Suomi on kansainvälisen ympäristökasvatusjärjestö FEE:n jäsen ja hallinnoi FEE:n ympäristökasvatusohjelmia Suomessa. FEE Suomen toteuttamia ohjelmia ovat Vihreä lippu, Ympäristöreportterit ja Green Key. Muita keskeisiä toimintamuotoja ovat aktiivinen yhteiskunnallinen vaikuttaminen ympäristökasvatuksen aseman parantamiseksi, alan yhteistyön koordinointi ja tiedonvälitys. FEE Suomi järjestää vuosittain alan päätapahtuman, valtakunnalliset Ympäristökasvatuspäivät.


title: Suomen Ympäristökasvatuksen Seura

text: FEE Suomi on valtakunnallinen ympäristökasvatusjärjestö, jolla on henkilö- ja yhteisöjäseniä ympäri maata. Vuonna 2006 järjestönalla aloitti toimintansa ensimmäinen paikallinen jäsenyhdistys, Haavi - Varsinais-Suomen ympäristökasvatusyhdistys. FEE Suomen tavoitteena on perustaa lisää paikallisia toimintaryhmiä tai jäsenyhdistyksiä ja antaa sitä kautta ympäristökasvatuksesta kiinnostuneille mahdollisuus verkostoitua ja osallistua toimintaan. FEE Suomen hallitus koostuu ympäristökasvatusalan asiantuntijoista. Järjestöllä on useita työryhmiä, joiden tehtävänä on edistää ympäristökasvatuksen eri osa-alueita. Työryhmien toiminta on avointa jäsenille.


title: Suomen Ympäristökasvatuksen Seura

text:
FEE Suomen näkyvimmät toimintamuodot ovat FEE:n ympäristökasvatusohjelmat: Vihreä lippu -ympäristöohjelma kouluille ja päiväkodeille, Ympäristöreportterit kilpailu nuorille sekä Green Key -ohjelma majoitusalalle. Lisäksi keskeisiä toimintamuotoja ovat valtakunnalliset Ympäristökasvatuspäivät ja Ympäristökasvatus-lehti. FEE Suomi toimii ympäristökasvatustyötä tekevien luonto- ja ympäristöjärjestöjen edustajana ympäristökasvatusasioissa.
Ympäristökasvatuksen tavoitteena on yksilöiden ja yhteisöjen ympäristötietoisuuden lisääminen ja ympäristövastuullisen käyttäytymisen vahvistaminen. Tavoite on laaja ja toimijoita sen edistämiseen tarvitaan paljon. Ympäristökasvattajat ja ympäristökasvatustyötä tekevät organisaatiot toimivat yhteistyössä valtakunnallisesti, alueellisesti ja paikallisesti. Yhteistyölle on olemassa selkeä tarve päällekkäisen työn välttämiseksi sekä voimien, tietojen ja taitojen kokoamiseksi yhteen.
Ympäristökasvatuksen yhteistyö on kehittynyt viime vuosina merkittävästi ja uusia yhteistyöverkostoja on syntynyt valtakunnallisesti, alueellisesti ja paikallisesti.
FEE Suomi tukee monella tapaa yhteistyön kehittymistä eri tasoilla. FEE Suomi järjestää vuosittain syksyllä valtakunnalliset Ympäristökasvatuspäivät, jotka kokoavat yhteen alan toimijoita ja edistävät verkostoitumista. Keväisin ympäristökasvatuksen alueellisten verkostojen toimijoita kootaan yhteen. Lisäksi FEE Suomi koordinoi valtakunnallista ympäristökasvatustyötä tekevien järjestöjen yhteistyöfoorumia, Pyöreää pöytää. Paikallista yhteistyötä tukee FEE Suomen paikallisen ja alueellisen toiminnan ryhmä.


title: Suomen Ympäristökasvatuksen Seura

text: FEE Suomi vaikuttaa yhteiskunnalliseen päätöksentekoon siten, että ympäristökasvatuksen asema eri hallinnonaloilla ja koulutuksessa vahvistuu. Järjestö toimii ympäristö- ja luontojärjestöjen edustajana ympäristökasvatuskysymyksissä. FEE Suomi tähtää siihen, että ympäristökasvatus saadaan mukaan kaikkiin kasvatusta ja koulutusta ohjaaviin asiakirjoihin. Tavoitteena on myös turvata järjestöjen ympäristökasvatustyön jatkuvuus. Lisäksi ympäristökasvatustyön tunnettavuutta ja painoarvoa pyritään lisäämään. Poliittisiin päättäjiin pidetään säännöllisesti yhteyttä ympäristökasvatuksen edistämiseksi.


title: Suomen Ympäristökasvatuksen Seura

text:
Vihreä lippu on kansainvälinen päiväkotien, koulujen ja oppilaitosten kestävän kehityksen ohjelma. Vihreä lippu –ohjelman toiminnasta vastaa FEE Suomi, joka kestävän kehityksen kasvatukseen erikoistunut asiantuntijaorganisaatio.
Ohjelmassa yhdistyvät monipuolinen kestävän kehityksen kasvatus, lasten ja nuorten osallisuus sekä laatu- ja ympäristöjärjestelmien tavoitteellisuus. Ohjelma tavoittaa noin 90 000 suomalaista lasta, nuorta, opettajaa ja muuta henkilökuntaa. Vihreä lippu on osa arvostettua, kansainvälistä Eco-Schools –ohjelmaa, joka toimii yli 40 maassa. YK:n ympäristöohjelma UNEP suosittelee Vihreää lippua. Suomessa Vihreä lippu -ohjelman suojelijana toimii kansanedustaja Pekka Haavisto.


title: Suomen Ympäristökasvatuksen Seura

text: Vihreä lippu -ohjelman tavoitteena on kasvattaa yhteisestä ympäristöstämme välittäviä, osallistuvia ja aktiivisia kansalaisia. Vihreä lippu -toiminnassa ympäristökasvatusta toteutetaan arkisten asioiden ja elämysten myötä. Vihreä lippu –päiväkodit ja –koulut erottautuvat edelläkävijöinä ja myönteisen mallin antajina. Ohjelmaan osallistuneet päiväkodit ja koulut ovat uusien arkikäytäntöjensä myötä onnistuneet merkittävästi vähentämään ympäristökuormitustaan ja saavuttaneet myös taloudellisia säästöjä. Ohjelmassa kannustetaan yhteistyöhön yritysten ja yhteiskunnan muiden toimijoiden kanssa, ja hedelmällistä yhteistyötä onkin syntynyt.


title: Suomen Ympäristökasvatuksen Seura

text: Ohjelman tuloksellisuus perustuu sen jatkuvuuteen ja osallistujille tarjottaviin tukipalveluihin, joita ovat tiedotteet, neuvonta, koulutukset ja osallistujakohtainen palaute. Ohjelman tunnettavuus ja osallistujamäärä kasvavat jatkuvasti. Suomen kestävän kehityksen toimikunnan ja opetusministeriön strategioiden tavoitteena on, että 15 prosentilla päiväkodeista, kouluista ja oppilaitoksista on kestävän kehityksen työstään ulkoinen tunnus tai sertifikaatti (mm. Vihreä lippu) vuoteen 2014 mennessä. Tavoitteen toteutumiseksi ohjelman osallistujamäärän tulisi nousta yli 1000 osallistuvaan kouluun, oppilaitokseen ja päiväkotiin.


title: Suomen Ympäristökasvatuksen Seura

text: Seura järjestää ympäristökasvatuskoulutusta Vihreä lippu -ohjelman ja eri hankkeiden yhteydessä. Syys- ja kevätkokouksen yhteydessä järjestetään retkiä ja koulutuksia vaihtelevasti. Seuran vuosittainen pääkoulutustapahtuma on valtakunnalliset Ympäristökasvatuspäivät, jotka kokoavat yhteen niin ympäristökasvatustyön aloittelijoita kuin alalla pitkään olleita konkareita. Päivien kohderyhmä on laaja: opettajat, tutkijat, päivähoitohenkilöstö, eri hallinnonalojen virkamiehet, projektityöntekijät, nuorisotyöntekijät, tiedottajat ja niin edelleen. Päivät koostuvat luennoista, työpajoista ja messuista. Päivien yhteydessä jaetaan Ympäristökasvatuksen ruusut -diplomit alan ansioituneille toimijoille. Suomen Ympäristökasvatuksen Seura haluaa tunnustuksilla nostaa esiin esimerkillisiä ympäristökasvatuksen käytäntöjä sekä ansiokasta työtä tekeviä ympäristökasvattajia. Ruusut myönnetään vuosittain tahoille tai henkilöille, jotka ovat edistäneet ympäristökasvatusta esimerkiksi pitkäjännitteisellä tai uusia käytäntöjä luovalla toiminnalla.


title: Suomen Ympäristökasvatuksen Seura

text:
Ympäristökasvatus-lehti on ympäristökasvatusalan merkittävin mediakanava. Se edistää kestävää elämäntapaa näkökulminaan kulttuurisesti, taloudellisesti, sosiaalisesti ja ekologisesti kestävä kehitys. Lehti innostaa yhteiskunnalliseen keskusteluun ympäristökasvatuksen ajankohtaisista aiheista, tiedottaa ympäristökasvatustutkimuksesta, kehittämishankkeista ja innovaatioista sekä edistää verkostoitumista ympäristökasvatuksen alalla.
Lehti tarjoaa kaikenlaisille kasvattajille ideoita, vinkkejä ja tukea oman ympäristökasvatustyönsä suunnitteluun ja toteutukseen. Lehti toimii foorumina, jossa eri aloilla toimivat ympäristökasvattajat voivat keskustella ja kohdata, kertoa omista tavoitteistaan, huippuhetkistään ja tarpeistaan. Lehti ilmestyy 6 kertaa vuodessa 2 kertaa painettuna ja 4 kertaa verkkolehtenä.


title: Journeyman

text: Journeyman on vuonna 2007 tuotettu amerikkalainen scifi-televisiosarja, jonka loi Kevin Falls. Sarja tuotettiin 20th Century Fox Televisionille ja sitä esitti Yhdysvalloissa NBC sekä Suomessa Sub. Kevin McKidd esittää sarjan päähenkilöä Dan Vasseria, San Franciscolaista toimittajaa, joka matkustaa tahtomattaan ajassa.


title: Journeyman

text: Sarjan ensimmäinen esitys oli Yhdysvalloissa 24. syyskuuta 2007 ja Suomessa 1. joulukuuta 2009. Sarjaa tilattiin yhteensä 13 jakson verran, jotka kaikki ehdittiin tuottamaan ennen käsikirjoittajien lakkoa vuosien 2007 ja 2008 vaihteessa. Sarjalle ei kuitenkaan kertynyt merkittäviä katsojamääriä, mutta NBC esitti silti sarjan kaikki jaksot, joista viimeinen esitettiin Yhdysvalloissa 19. joulukuuta 2007.


title: Journeyman

text:
Sarja kertoo Dan Vasser nimisestä sanomalehtitoimittajasta, joka elää vaimonsa Katien ja pienen poikansa Zackin kanssa San Franciscossa. Tietämättömästä syystä, eräänä päivänä hän alkaa liikkua ajassa taaksepäin. Pian hän saa selville, että kaikkien ajassa matkustamisten syy on seurata yhden ihmisen elämää, jonka kohtalo hänen on määrä muuttaa. Ajassa matkustaminen vaikuttaa kuitenkin Danin perheeseen ja työhön ja hänen veljensä Jackin, poliisietsivän epäilykset heräävät. Menneisyydessä ollessaan Dan tapaa ex-morsionsa, Livian, jonka hän uskoi kuolleen lento-onnettomuudessa. Danille kuitenkin selviää, että Livia on matkustaja kuten Dan itsekin.
Australiassa Network Ten esitti ensimmäiset kaksi jaksoa, jonka jälkeen ohjelma siirrettiin Ten HD -kanavalle.


title: Hong Kong First Division League

text: Hong Kong First Division League on Hongkongin jalkapallon toiseksi korkein sarjataso. Sarja on perustettu vuonna 1908. Sarja on erillinen Kiinan sarjoista, kuten Kiinan Superliigasta.


title: Hong Kong First Division League

text: Sarja oli Hongkongin pääsarja aina vuoteen 2014, jolloin perustettiin Hongkongin valioliiga, mistä tuli pääsarja.


title: Hong Kong First Division League

text: Hong Kongin historian menestyksekkäin seura on South China AA, joka on voittanut mestaruuden 39 kertaa. Toiseksi eniten mestaruuksia on Seiko SA:lla, 9 mestaruutta. Seiko SA vetäytyi sarjasta vuonna 1986.


title: Juhani Kattelus

text: Juhani Kattelus (24. kesäkuuta 1863 Joutseno – 9. toukokuuta 1909 Joutseno) oli suomalainen maanviljelijä ja runoilija.


title: Juhani Kattelus

text: Joutsenon Honkalahden kylästä kotoisin ollut Kattelus oli mukana 1899 suuressa lähetystössä joka vei keisari Nikolai II:lle helmikuun manifestia vastutaneen adressin.


title: PFA:n vuoden nuori pelaaja

text: PFA:n vuoden nuori pelaaja () on vuosittain jaettava palkinto kauden parhaalle alle 23-vuotiaalle jalkapalloilijalle Englannissa. Palkinnon jakaa Professional Footballers' Association (Britannian ammattilaisjalkapalloilijoiden liitto). Voittaja valitaan pelaajien äänestyksellä, minkä vuoksi se on arvostettu pelaajien keskuudessa. Ensimmäisen kerran palkinto jaettiin vuonna 1974.


title: PFA:n vuoden nuori pelaaja

text: Vuoden nuoreksi pelaajaksi valituista Andy Gray, Cristiano Ronaldo ja Gareth Bale voittivat samana vuonna myös -palkinnon.


title: Kehittyvän Suomen Nuorten Liitto

text: Kehittyvän Suomen Nuorten Liitto (KSNL) oli Suomen Maaseudun Puolueen nuorisojärjestö.


title: Kehittyvän Suomen Nuorten Liitto

text: KSNL perustettiin 4. helmikuuta 1972, jolloin järjestön johtoon valittiin Pauno Haapamäki (pj.), Pekka Vennamo (vpj.) ja Taisto Muittari (sihteeri). Elokuussa 1973 KSNL piti Konnevedellä liittokokouksen, jossa järjestölle hyväksyttiin ohjelma.


title: Kehittyvän Suomen Nuorten Liitto

text: Vuonna 1979 liittoon kuului noin sata osastoa, joissa oli yhteensä noin 3 000 jäsentä. KSNL sai 1970-luvulla nihkeästi tukea valtiolta. Järjestölle myönnettiin parhaimmillaan 5 000 markkaa ja useina vuosina se jäi kokonaan ilman avustuksia.


title: Kehittyvän Suomen Nuorten Liitto

text: KSNL:n tunnushymni oli ”Kohti huomispäivää”.


title: Kehittyvän Suomen Nuorten Liitto

text: KSNL teki 1980-luvulla läheistä yhteistyötä Tanskan keskustademokraattisen nuorisoliiton (CDUN) kanssa.


title: Klooridiatsepoksidi

text: Klooridiatsepoksidi on sedatiivinen/hypnoottinen bentsodiatsepiineihin kuuluva lääkeaine. Klooridiatsepoksidia myydään Suomessa valmistenimellä Risolid, ja muissa maissa lisäksi valmistenimillä Klopoxid, Libritabs, Librium, Mesural, Multum, Novapam, Silibrin, Sonimen, Tropium, Zetran ja Librax (sisältää myös klidiniumbromidia (CHNOBr)).


title: Klooridiatsepoksidi

text: Klooridiatsepoksidilla on keskipitkä/pitkä eliminaation puoliintumisaika, mutta sen aktiivisella metaboliitilla (desmetyylidiatsepaami), on hyvin pitkä puoliintumisaika: 36-200 tuntia.


title: Klooridiatsepoksidi

text: Klooridiatsepoksidilla on ahdistusta poistava, unettava ja lihaksia rentouttava vaikutus.


title: Klooridiatsepoksidi

text:
Klooridiatsepoksidi tuli ensimmäisenä bentsodiatsepiinina markkinoille 1960. Se korvasi vaarallisten ja enemmän riippuvuutta aiheuttavien barbituraattien käyttöä lääkkeenä.
Bentsodiatsepiinit ovat turvallisempia kuin sivuvaikutuksiltaan rajummat ja yliannostukseltaan hengenvaaraliset barbituraatit. Näin erityisesti muiden sedatiivien, opiaattien taikka alkoholin kanssa.


title: Klooridiatsepoksidi

text: Klooridiatsepoksidi löydettiin vahingossa vuonna 1954. Lääkkeen löysi itävaltalainen tiedemies Leo Sternbach (1908-2005), joka työskenteli lääkeyhtiö Hoffmann-La Rochelle. Aluksi hän keskeytti työnsä yhdisteen "Ro-5-0690" kanssa, mutta hän "löysi uudelleen" yhdisteen vuonna 1957, kun hänen apulaisensa oli siivoamassa laboratoriota. Vaikka aluksi hänen työnantajansa suhtautui kielteisesti jatkotutkimuksiin, Sternbach teki jatkotutkimusta, joka paljasti yhdisteen olevan erittäin tehokas rauhoittava lääke.


title: Klooridiatsepoksidi

text: Geneerinen kemiallinen nimi klooridiatsepoksidille on methaminodiatsepoksidi. Sitä myytiin kauppanimellä "Librium", joka oli johdettu equilibrium-sanan viimeisestä osasta. Vuonna 1959 yli 2 000 psykiatria määräsi ja yli 20 000 potilasta käytti lääkettä. Se kuvattiin sanoilla "kemiallisesti ja kliinisesti muista rauhoittavista lääkkeistä poikkeavat psyykkisesti energisoivat tai muutoin psykoterapeuttiset lääkkeet nyt saatavilla". Testien aikana huomattiin klooridiatsepoksidin aiheuttavan lihasten rentoutumista ja rauhoittavaa vaikutusta laboratorioeläimillä, kuten hiirillä, rotilla, kissoilla ja koirilla.


title: Klooridiatsepoksidi

text: Klooridiatsepoksidi on samantapainen fenobarbitaalin kanssa antiepileptisissä vaikutuksissaan. Kuitenkin siinä ei ole barbituraattien hypnoottista eli unettavaa vaikutusta. Eläinkokeita tehtiin Bostonin eläintarhassa ja San Diegon eläintarhassa. 42 sairaalapotilasta, jotka kärsivät akuutista ja kroonisesta alkoholismista sekä lukuisista psykooseista ja neurooseista hoidettiin klooridiatsepoksidilla. Pääosalla potilaista tuskaisuus, jännittyneisyys ja motorinen levottomuus "vähentyivät tehokkaasti." Positiivisimmat tulokset saatiin alkoholistipotilailla, joilla alkoholin vieroitusoireita hoidettiin klooridiatsepoksidilla. Raportoitiin, että vatsahaavat ja ihotaudit, joihin liittyi emotionaalisia tekijöitä, vähentyivät klooridiatsepoksidilla.


title: Klooridiatsepoksidi

text: Klooridiatsepoksidi mahdollisisti emotionaalisten häiriöiden hoitamisen ilman henkisen tarkkanäköisyyden tai valppauden menettämistä. Se auttoi henkilöitä, joilla oli "pakko-oireita" kuten erästä potilasta, joka tunsi pakolliseksi laskea sälekaihtimien säleet astuessaan huoneeseen.


title: Procountor

text: Procountor on suomalainen sähköisen taloushallinnon pilvipalvelu ja ohjelmistotalo. Yritys perustettiin vuonna 2001. Yrityksen liikeideana on sähköisen taloushallinnon ohjelmiston kehittäminen ja sen myynti yritysten sekä tilitoimistojen yhteiseksi taloushallinto-ohjelmaksi.


title: Procountor

text: Espoolainen Procountor on kasvanut ja kehittynyt taloushallinnon sähköistymisen vanavedessä. Tänä päivänä ohjelmiston on hankkinut käyttöönsä yli 20 000 pk-yritystä ja yli 700 tilitoimistoa. Ensimmäisenä alallaan Procountor on myös laajentanut Pohjoismaihin. Procountorin Norjan maaorganisaatio perustettiin vuonna 2014 ja Procountorin Ruotsin maaorgnaisaatio vuonna 2016. Ohjelmisto on saatavilla myös Tanskassa.


title: Procountor

text: Ensimmäiset versiot Procountorista vaativat Java-ohjelmiston asentamista tietokoneelle. Toukokuussa 2014 tehdyn suuren versiopäivityksen myötä Java-liitännäisyys poistettiin ja Procountoria voi käyttää tämän jälkeen myös mobiilissa.


title: Procountor

text: Procountor on saanut pääministeri Matti Vanhaselta ensimmäisen palkinnon Tietoyhteiskunnan parhaat käytännöt -kilpailun sarjassa "Sähköinen liiketoiminta". Procountorille on myönnetty Avainlippu -merkki sekä Design from Finland -merkki.


title: Xavier Samuel

text: Xavier Samuel (s. 10. joulukuuta 1983) on australialainen näyttelijä. Hän on näytellyt kotimaassaan useissa elokuvissa, ja vuonna 2010 hän teki Hollywood-debyyttinsä vampyyrielokuvassa "Twilight – Epäilys".


title: Xavier Samuel

text: Samuel syntyi 10. joulukuuta 1983. Hänen vanhempansa olivat Maree Samuel ja Clifford Samuel. Hän valmistui Rostrevorin lukiosta vuonna 2001 ja kävi myöhemmin Flindersin yliopistoa, joka painottui pääasiassa draamaan.


title: Xavier Samuel

text: Vuonna 2002 Samuel oli puolen vuoden ajan laulajana Hyatus-nimisessä yhtyeessä.


title: Xavier Samuel

text: Samuel teki debyyttinsä kameroiden edessä vuonna 2003 televisiosarjassa "McLeodin tyttäret". Ensimmäisen elokuvaroolinsa hän sai vuoden 2006 elokuvasta "". Hän esiintyi myös muissa australialaisissa elokuvissa, kuten "September" (2007) ja "Newcastle" (2008). Vuonna 2009 Samuel valittiin näyttelemään Riley-nimistä vastasyntynyttä vampyyria Stephenie Meyerin kirjoihin perustuvan elokuvasarjan kolmannessa osassa "Twilight – Epäilys" (2010). Se oli hänen ensimmäinen roolinsa yhdysvaltalaisessa elokuvassa.


title: Xavier Samuel

text: Samuel on esiintynyt myös teatterissa, esimerkiksi näytelmässä "Osama the Hero" vuonna 2006.


title: Suomen Maaseudun Puolueen Naiset

text: Suomen Maaseudun Puolueen Naiset oli SMP:n naisjärjestö. Vuosina 1972–1988 järjestö tunnettiin nimellä Kehittyvän Suomen Naiset (KESNA).


title: Suomen Maaseudun Puolueen Naiset

text: Kehittyvän Suomen Naiset perustettiin 21. joulukuuta 1972 Kuopiossa. Aloite SMP:n naisjärjestöstä tehtiin puolue-edustajiston huhtikuun kokouksessa. Toiminnan aloittamista viivästytti yhden edustajiston jäsenen kilpaileva järjestöhanke.


title: Suomen Maaseudun Puolueen Naiset

text: KESNA:an kuului kesällä 1973 yli 50 osastoa. KESNA oli Naisjärjestöjen Keskusliiton jäsen. KESNA:n keskeinen toimintamuoto olivat jokakesäiset ”äitileirit”.


title: Rita Atškina

text: Rita Nikolajevna Atškina (, s. 1. helmikuuta 1938 Mogiljov, Valko-Venäjän SNT, Neuvostoliitto) on Neuvostoliittoa edustanut entinen maastohiihtäjä.


title: Rita Atškina

text:
Atškina sijoittui Innsbruckin olympialaisissa 1964 5 kilometrin kilpailussa kymmenenneksi. Oslon MM-kilpailuissa 1966 hän hiihti toisen osuuden kultaa voittaneessa Neuvostoliiton 3 × 5 kilometrin viestijoukkueessa. Lisäksi hän sai pronssia 5 kilometrillä ja oli kahdeksas 10 kilometrillä.
Atškina hiihti Grenoblen olympialaisissa 1968 toisen osuuden pronssia saaneessa Neuvostoliiton viestijoukkueessa. 5 kilometrin kilpailussa hän sijoittui kuudenneksi.


title: HMS Ivanhoe (D16)

text: HMS Ivanhoe (viirinumero D16) oli Britannian Kuninkaallisen laivaston I-luokan hävittäjä, joka palveli toisessa maailmansodassa.


title: HMS Ivanhoe (D16)

text: Alus tilattiin 30. lokakuuta 1935 Yarrowin telakalta Scotstounista osana vuoden 1935 laivasto-ohjelmaa. Aluksen köli laskettiin 12. helmikuuta 1936 ja se laskettiin vesille 11. helmikuuta 1937. Alus valmistui vasta 24. elokuuta, minkä syynä olivat lähinnä tykkitornien toimituksessa olleet viiveet. Aluksen valmistamisesta tehty tarjous oli 259 371 puntaa ilman Amiraliteetin toimittamia ase- ja viestijärjestelmiä.


title: HMS Ivanhoe (D16)

text: "HMS Ivanhoe" palveli valmistuttuaan Välimeren-laivaston 3. Hävittäjälaivueessa, jonka mukana alus siirtyi 3. syyskuuta 1939 Aleksandriasta Maltalle ja edelleen kotimaahan 10. syyskuuta. Alus saapui 14. syyskuuta Plymouthiin, jossa se liitettiin osaksi läntisen reitin saattueita suojaavia yksiköitä ().


title: HMS Ivanhoe (D16)

text: "HMS Ivanhoe" jahtasi 18. syyskuuta tuloksetta torpedohyökkäyksen tehnyttä Saksan laivaston sukellusvene "U-29:ää". Alus upotti 4. lokakuuta yhdessä "HMS Inglefieldin" ja "HMS Intrepidin" kanssa sukellusvene "U-45:n" Irlannin rannikolla ().


title: HMS Ivanhoe (D16)

text: "HMS Ivanhoe" siirrettiin marraskuussa Kotilaivaston 5. Hävittäjälaivueeseen. Alus siirrettiin 14. marraskuuta Sheernessin telakalle huoltoon, jolloin se myös määrättiin siirtymään 20. Hävittäjälaivueeseen miinanlaskutehtäviin.


title: HMS Ivanhoe (D16)

text: "HMS Ivanhoe" palasi palvelukseen 12. joulukuuta ja se osallistui 18. joulukuuta ensimmäiseen miinanlaskutehtäväänsä Helgolandin matalikolla yhdessä "HMS Intrepidin" kanssa (operaatio IB). Samat alukset laskivat 30. joulukuuta miinoja itärannikonsulkuun Famensaaren edustalla (operaatio LA)


title: HMS Ivanhoe (D16)

text: "HMS Ivanhoe" osallistui tammikuussa Helgolandin matalikolla yhdessä "HMS Intrepidin" kanssa miinoitusoperaatioihin (operaatiot EW, ID1 ja ID2), kunnes se palasi 14. tammikuuta sukellusveneidentorjuntatehtäviin. Aluksen torpedoputket ja tykkitornit vaihdettiin 27. tammikuuta Portlandissa, josta palattuaan alus siirtyi 3. helmikuuta Kotilaivastoon Scapa Flowhun.


title: HMS Ivanhoe (D16)

text: "HMS Ivanhoe" ja "HMS Gallant" saattoivat 18. maaliskuuta kalastustroolari "Ocean driftin" kanssa törmätessään vaurioituneen "HMS Intrepidin" Invergordoniin. Alus määrättiin 27. maaliskuuta miinanlaskuoperaatioihin Norjan rannikolla osana Force WV:tä. Alus siirtyi Chathamin telakalle valmisteltavaksi miinanlaskua varten. Se liittyi 3. huhtikuuta Force WV:hen Scapa Flowssa.


title: HMS Ivanhoe (D16)

text: "HMS Ivanhoe", "HMS Esk", "HMS Impulsive" ja "HMS Icarus" lähtivät 6. huhtikuuta merelle toteuttamaan miinoitusta Norjaan Vestfjordiin (operaatio Wilfred). Alus aloitti 10. huhtikuuta sukellusveneentorjuntapartioinnin Narvikin edustalla, missä yhteydessä se pelasti ensimmäisessä Narvikin taistelussa uponneen "HMS Hardyn" eloonjääneet.


title: HMS Ivanhoe (D16)

text: "HMS Ivanhoe" palasi 15. huhtikuuta Scapa Flowhun. Alus määrättiin toimimaan johtoaluksena Trondheimin edustan miinanlaskussa, johon osallistuivat "HMS Icarus" ja "HMS Impulsive" (operaatio ZMA). Alus oli 7. toukokuuta kattiloiden puhdistuksessa, missä yhteydessä sen viirinumero vaihdettiin I16:ksi. Se palasi 15. toukokuuta palvelukseen 20. Hävittäjälaivueeseen.


title: HMS Ivanhoe (D16)

text: "HMS Ivanhoe" miinoitti 16. toukokuuta Hollannin rannikolla yhdessä "HMS Expressin" ja "HMS Eskin" kanssa (operaatio CBX3). Alus suojasi 18. toukokuuta laivueen mukana apumiinalaiva "HMS Princess Victoriaa" itärannikonsulun miinanlaskussa, kun apumiinalaiva ajoi miinaan Humberin edustalla esti uuteen aiemmin tuntemattomaan miinakenttään joutumista.


title: HMS Ivanhoe (D16)

text: "HMS Ivanhoe" osallistui joukkoon miinanlaskuoperaatioita (BS operaatiot 6-9) yhdessä "HMS Eskin", "HMS Expressin", "HMS Intrepidin", "HMS Icaruksen" ja "HMS Impulsiven" kanssa viimeisteltäessä itärannikonsulkua laskettaessa yhteensä 38 000 miinaa. Se irrotettiin 28. toukokuuta evakuoimaan joukkoja Dunkerquesta (operaatio Dynamo).


title: HMS Ivanhoe (D16)

text: "HMS Ivanhoe" kuljetti 29. toukokuuta 930 liittoutuneiden sotilasta Dunkerquesta Doveriin ja suojasi muita aluksia ilmahyökkäyksiltä. Alus pelasti uppoavalta "HMS Graftonilta" eloonjääneet. Alus kuljetti 31. toukokuuta rannalta 1 290 sotilasta. Alus nouti 1. kesäkuuta lisää joukkoja rannalta, jolloin se joutui paluumatkalla ilmahyökkäyksen maaliksi. Hyökkäyksessä alukseen osui pommi, joka surmasi 21 miehistön jäsentä sekä viisi evakuoitua sotilasta. Aluksen kaksi kattilahuonetta täyttyivät vedellä pysäyttäen aluksen. Vikapartioiden korjausten jälkeen se kykeni kolmannen kattilahuoneen turvin nilkuttamaan Doveriin. Aluksella olleet sotilaat siirrettiin "HMS Havantille". Alus siirrettiin 2. kesäkuuta Sheernessiin telakalle korjattavaksi.


title: HMS Ivanhoe (D16)

text: "HMS Ivanhoe" palasi palvelukseen 28. heinäkuuta, jolloin se liittyi laivueeseensa Imminghamissa. Alus valmistautui seuraavana päivänä jälleen miinanlaskuoperaatioihin.


title: HMS Ivanhoe (D16)

text: "HMS Ivanhoe" lähti 31. elokuuta merelle laivueen mukana miinoittaakseen Hollannin rannikolla (operaatio QBX5). Miinoittajien suojana olivat "HMS Kelvin", "HMS Jupiter" ja "HMS Vortigern". Osasto muutti reittinsä lännemmäksi saatujen vihollistietojen perusteella. Ennen Noresta saatua käskyä hylätä miinat ja hyökätä vihollisen kimppuun osasto joutui saksalaisten 7. elokuuta laskemaan miinakenttään.


title: HMS Ivanhoe (D16)

text: "HMS Express" osui miinaan, jolloin "HMS Ivanhoe" laski veneensä pelastamaan eloonjääneitä. Aluksen lähetessä vaurioitunutta alusta se itse osui miinaan menettäen tehonsa. Vikapartiot saivat aluksen höyrynpaineen nostettua kaksi tuntia myöhemmin, jolloin alus kykeni liikkumaan seitsemän solmun nopeudella. Lisätutkimuksissa todettiin aluksen kölin murtuneen, jolloin se päätettiin jättää. Aluksen pohjaventtiilit avattiin ja miehistö evakuoitiin moottoritorpedovene MTB15:een.


title: HMS Ivanhoe (D16)

text: Edelleen pinnalla olevan hylyn löysi "HMS Garth", minkä jälkeen "HMS Kelvin" upotti aluksen torpedoimalla.


title: Ken Ogata

text: Ken Ogata (; 20. heinäkuuta 1937 – 5. lokakuuta 2008) oli japanilainen näyttelijä. Hän esiintyi muiden muassa elokuvissa "Narajaman balladi" (1983), "Mishima – elämän neljä lukua" (1985) ja "The Pillow Book" (1996). Hänellä oli Toyotomi Hideyoshin rooli taiga-sarjassa "Taikōki" (1965).


title: Ken Ogata

text: Ogata sai useita palkintoja, kuten kolme Japanin akatemian palkintoa ja näiden lisäksi vuonna 2009 Japanin akatemian palkinnon elinikäisistä saavutuksista. Ogata jatkoi uraansa lähes kuolemaansa saakka. Hän kuoli maksasyöpään.


title: Troka

text: Troka on Kaustisella vuonna 1993 perustettu, perinteistä suomalaista kansanmusiikkia soittava yhtye. Yhtye saavutti huomattavaa suosiota jo perustamisvuonnaan esiintyessään Kaustisen kansanmusiikkijuhlilla. Samana vuonna 1993 yhtye voitti Mäntsälän pelimannimestarikilpailussa ensimmäisen sijan. Yhtyeen soinnissa on myös vaikutteita perinteisestä klassisesta jousikvartettityylistä.


title: Troka

text: Yhtyeen jäsenet ovat:


title: Jouko Öystilä

text: Jouko Öystilä (s. 25. helmikuuta 1952 Oulu) on suomalainen entinen jääkiekkopuolustaja.


title: Jouko Öystilä

text: Öystilä aloitti jääkiekkoilun kotikaupungissaan Oulussa Kärppien nuorten joukkueissa. Vuonna 1969 Öystilä siirtyi Helsinkiin Jokereihin, missä voitti vuonna 1971 SM-hopeaa ja kaksi vuotta myöhemmin Suomen-mestaruuden. Kauden 1973–74 hän pelasi TPS:ssä. Tämän jälkeen hän siirtyi Saksan liigassa pelaavan Kölner EC:n riveihin, jossa pelasi kolme vuotta. Tuona aikana hän kuitenkin käväisi tilapäisesti pelaamassa TPS:n riveissä. Öystilä voitti Kölnerin riveissä Saksan-mestaruuden vuonna 1977. Seuraavaksi kaudeksi hän siirtyi Ruotsin pääsarjaan AIK Solnaan, missä oli ensimmäisellä kaudellaan voittamassa Ruotsin-mestaruushopeaa. Hän jatkoi AIK:ssa vielä toisen kauden, minkä jälkeen siirtyi lahtelaiseen KiekkoReippaaseen yhdeksi kaudeksi. Tämän jälkeen hän siirtyi Suomen toiseksi korkeimmalla sarjatasolla pelanneeseen espoolaiseen Jäähonkaan ennen aktiiviuransa lopettamista.


title: Jouko Öystilä

text: Uransa aikana Öystilä kieltäytyi useista tärkeistä otteluista ja turnauksista maajoukkueessa. Hän kuitenkin osallistui muun muassa maailmanmestaruuskisoihin vuosina 1971–1975.


title: Jouko Öystilä

text: Öystilän poika Samu Öystilä (s.1993) pelaa Suomi-sarjan Haukoissa.


title: Aidon kehityksen mittari

text: GPI (Genuine Progress Indicator) eli aidon kehityksen mittari on yksi uusista kehityksen mittauksen menetelmistä. Se keskittyy enemmän yksityiseen ihmiseen ja ottaa huomioon myös kotona tehdyn työn. Siinä missä BKT ohjaa seuraamaan teollisuutta ja tuotantoa, GPI ohjaisi erilaiseen politiikkaan ja kiinnittäisi huomiota ihmisten ja luonnon hyvinvointiin.


title: Aidon kehityksen mittari

text: Kansantalouden tilinpito ja bruttokansantuote eivät enää anna oikeaa kuvaa hyvinvoinnin kehityksestä. Kansantalouden tilinpito ja sen tärkein mittari bruttokansantuote (BKT) on tarpeen korvata uudella, kehittyneemmällä tilastojärjestelmällä, joka antaa paremman kuvan ihmisten hyvinvoinnin kehityksestä. Kehittämistarpeen ydin tiivistyy nobelisti Joseph Stiglitzin toteamukseen, että ”BKT on vanhentunut mittari, jonka käyttö johtaa huonoihin päätöksiin”. Ranskassa pääministeri Dominique de Villepin ehdotti keväällä 2007 Ranskan kansalliselle tilastovirastolle sellaisten talouden kasvuindikaattorien kehittämistä, jotka ottaisivat huomioon kestävän kehityksen vaatimukset.


title: Aidon kehityksen mittari

text: Marraskuussa 2007 Brysselissä järjestettiin Beyond GDP -konferenssi, jossa mietittiin BKT:n jälkeisten, nykyiseen yhteiskuntaan paremmin sopivien mittareiden kehittämistä. Konferenssin järjestivät Euroopan komissio, Euroopan parlamentti, OECD ja Maailman luonnonsäätiö (WWF). Konferenssin yhteydessä Euroopan unionin talouskomissaari Joaquin Almunia totesi, että ”nyt on oikea aika ottaa seuraava askel todellisen kehityksen mittaamisen suuntaan”. Komission puheenjohtaja Manuel Barroson mukaan ”emme voi mitata tulevaisuuden haasteita menneen maailman työkaluilla”. Myös OECD on vauhdittanut asiaa käynnistämällään kehityksen mittaamishankkeella.


title: Aidon kehityksen mittari

text: Kansantalouden tilinpidon tapaan laadittava hyvinvoinnin tilastointijärjestelmä edellyttää järjestelmällistä, luotettavaa, kansainvälisesti vertailukelpoista ja standardoitua tilinpitojärjestelmää. Uusien hyvinvoinnin seurantavälineiden kehittämisen keskeisinä haasteina ovat erityisesti hyvinvoinnin käsitteen moniulotteisuus ja subjektiivisuus. Uudet mittarit olisi saatava yleiseen käyttöön 2010-luvun aikana, vaikka niiden laatiminen on osoittautunut ennakoitua haasteellisemmaksi.


title: Aidon kehityksen mittari

text: Taloustieteen yksilöiden käyttäytymistä mallintava ajattelu perustuu yhä edelleen teollistumisen alkuvuosilta 1870-luvulta peräisin olevaan periaatteeseen, että ihmisten taloudellista käyttäytymistä ohjaa pyrkimys mahdollisimman suureen omien tarpeiden tyydytykseen. Ihmisten tarpeet oletetaan rajattomiksi, kun taas keinoja tarpeiden tyydyttämiseen on ihmisten haluihin ja oiveisiin nähden vain rajallinen määrä. Tämän niukkuuden myötä määrittyvät kysyntään ja tarjontaa pohjautuvat markkinahinnat. Markkinahinnat määräävät viime kädessä, mitä ja kuinka paljon yhteiskunnassa tuotetaan, eli voimavarojen kohdistaminen tapahtuu hintasignaalien avulla. Hintainformaation toiminta voimavarojen tehokkaasta allokoinnista päätettäessä on taloustieteen keskeinen oletus. Huomattavia poikkeamia tähän logiikkaan aiheuttavat ulkoisvaikutukset eli yleensä negatiiviset hyödykkeet, joita markkinat ja markkinahinnoittelu eivät yksinkertaisesti ota huomioon.


title: Aidon kehityksen mittari

text: Käytännössä monien yksilön hyvinvoinnin kannalta tärkeiden sosiaalisten asioiden ja ympäristön hintojen puuttuminen on johtanut talouden tuotannon ja sitä edistävien arvojen korostumiseen ihmisten mielissä ja koko yhteiskunnassamme. Tällöin ei myöskään hintamekanismi toimi teorian mukaisella tavalla. Puuttuvien hintojen vuoksi talous toimii tehottomasti ja haaskaa resursseja, eikä sen toiminta johda mahdollisimman suureen hyvinvointiin.


title: Aidon kehityksen mittari

text: Kestävän taloudellisen hyvinvoinnin indeksi (Index of Sustainable Economic Welfare, ISEW) on Herman Dalyn ja John B. Cobb Jr:n vuonna 1989 kehittämä kestävän taloudellisen hyvinvoinnin mittari. Aidon kehityksen indikaattori (Genuine Progress Indicator, GPI) on ISEW:n jatkokehitelmä, joka painottaa aitoa, todellista kehitystä. Se soveltuu erityisesti kestävän taloudellisen hyvinvoinnin ja talouden kestävyyden kuvaamiseen. ISEW ja GPI ovat uusklassiseen talousteoriaan sisältyvän hyvinvoinnin taloustieteen teorioiden mukaisia aggregaatti-indikaattoreita, jotka tiivistävät hyvinvoinnin yhteen mittariin. Niitä voidaan käyttää politiikan suuntaamisessa samaan tapaan kuin BKT-mittaria. Ne ottavat huomioon kuluttajien hyvinvoinnin tasoon vaikuttavat tekijät kattavasti rahamääräisinä ja ohjaavat päätöksentekijöiden huomiota talouden lisäksi sosiaalisiin ja ekologisiin tavoitteisiin. Ne myös erottavat taloudellisen toiminnan myönteiset vaikutukset sen ympäristön ja yhteiskunnan tilaa heikentävistä vaikutuksista sekä ottavat huomioon ympäristövaikutusten keston.


title: Aidon kehityksen mittari

text: Aidon kehityksen indikaattorin laskennan lähtökohtana toimii yksityinen kulutus, jota painotetaan yhteiskunnan tulonjaon tasaisuutta kuvaavalla Gini-indeksillä siten, että tasaisempi tulonjako tuottaa kulutukselle korkeamman arvon. Painotuksen taustalla on oletus, että tulonjaon tasaisuus lisää yhteiskunnan hyvinvointia. ISEW- ja GPI-indeksit eivät kuitenkaan sisällä suoraan ihmisten kokemaa subjektiivista hyvinvointia tai onnellisuutta, vaan pikemminkin niitä edellytyksiä, jotka ympäröivä yhteiskunta tarjoaa onnellisen elämän saavuttamiseksi.


title: Aidon kehityksen mittari

text: ISEW ja GPI ovat uusklassiseen talousteoriaan sisältyvän hyvinvoinnin taloustieteen teorioiden mukaisia aggregaatti-indikaattoreita, jotka tiivistävät ihmisten komean taloudellisen hyvinvoinnin yhteen mittariin. Niitä voidaan käyttää politiikan suuntaamisessa samaan tapaan kuin BKT-mittaria.


title: Aidon kehityksen mittari

text: GPI:n laskentakaava voidaan esittää yksinkertaistettuna seuraavasti:


title: Aidon kehityksen mittari

text: GPI = A + B - C - D + I


title: Aidon kehityksen mittari

text: A = tulonjaolla painotettu yksityinen kulutus


title: Aidon kehityksen mittari

text: B = hyvinvointia tuottavien markkinattomien palveluiden arvo


title: Aidon kehityksen mittari

text: C = yksityiset, tuotannon haitoista aiheutuvat menot


title: Aidon kehityksen mittari

text: D = luonnon heikentymisestä ja luonnonvarojen kulumisesta aiheutuvat kustannukset


title: Aidon kehityksen mittari

text: I = pääomakannan kasvu ja kansainvälisen kaupan tasapaino


title: Aidon kehityksen mittari

text: GPI-mittarin taustalla on John Hicksin (1948) esittämä määritelmä kestävästä tulosta suurimpana mahdollisena määränä, jonka henkilö tai talous voi kuluttaa yhden periodin aikana vähentämättä seuraavan periodin kulutustaan. GPI:n tarkoituksena on kertoa yhteiskunnan hyvinvoinnin tilasta sekä hyvinvoinnin tuottamisen kestävyydestä, eli mahdollisuuksista ylläpitää vastaavaa hyvinvoinnin tasoa tulevaisuudessa.